Literatur kritika feminista zertan den Euskal Herrian\nGral Ione Etxeberria Egia (259.7Kb)\nLan honetan euskal literatur kritika feministaren nondik norakoak azaldu nahi izan ditut. Horretarako, lehenik, literatur kritika feminista definitzeko ahalegin bat egin 5 dut, feminismoaren historiarekin eta kritika feministarekin lotuta. Behin oinarri hori izanda, Euskal Herrian literaturaren esparruan garatutako kritika feministaren panoramika orokor bat aurkeztu nahi izan dut.\nLiteratur kritika feminista Euskal Herrian zertan den jakiteko asmoz egindako lan bat da hau. Interes pertsonaletik abiatutako proiektua izan da, literatur kritika ikuspuntu feministatik aztertzea beharrezko jotzen dudan heinean, hori euskal literaturan zenbat eta zein modutan landu den jakiteko asmoz hasitakoa Izan ere, jendarte patriarkal honetan, ikuspuntu binario batetik, emakumeak menpean edukitzeko eta gizonen nagusitasuna bermatzeko egitura eta instituzioek indar handia duela uste dut, eta horietatik askatzeko feminismoa beharrezko jotzen dut. Literatur testuek jendarteko egiturak, harremanak, rolak eta beste zerbait arlo islatu eta aldi berean horiek eraldatu ditzaketen irudikapenak sortzeko gaitasuna duten heinean, jendartean hain beharrezko jotzen dudan kritika feminista euskal literaturara nola aplikatzen den aztertu nahi izan dut. Lan honetan euskal literatur kritika feministaren nondik norakoak azaldu nahi izan ditut. Horretarako, lehenik, literatur kritika feminista definitzeko ahalegin bat egin dut, feminismoaren historiarekin eta kritika feministarekin lotuta. Behin oinarri hori izanda, Euskal Herrian literaturaren esparruan garatutako kritika feministaren panoramika orokor bat aurkeztu nahi izan dut. Panoramika orokor horretan euskal literatur kritika feministan jorratutako hainbat ildoren azalpena ematen ahalegindu naiz, lau ataletan banatuta: Ahanztura baten kronika, Literatur diziplinetatik generoaz mintzo, Gorputza erdigunean: generoikasketetatik literaturaz mintzo eta Identitateak, ahots subalternoak, euskal queer?.


Igerilekuak | Udal Zerbitzuak | Zigoitiko Udala\nBengolarrako udal igerilekuak\nZigoitiko Udalak bi igerileku ditu: haurrentzakoa eta helduentzakoa. Udan irekitzen ditu, ekainetik irailera, eta Bengolarra kirol instalazioetan (Ondategi) daude. Astelehenetik igandera 11:00etatik 20:30era daude irekita.\nUdal igerilekuak erabiltzeko Zuiako Udalerriarekin hitzarmen bat sinatu du; Zigoitiko Udalak urtero ordaintzen du hori. Hitzarmen hori kontsultatu.\nBengolarrako udal-igerilekuko sartzeko udaleko herritar txartela eskatzea\nUdal herritar txartela, titularra Bengolarrako udal-igerilekuko instalazioetan (Gopegi-Ondategi) erabilgarri dauden zerbitzuetan sar daiteke eta haiek erabil ditzake.\nHiru abonamendu modalitate daude:\nBanakako abonamendua: modalitate honen barruan bi mota daude, abonatuaren adinaren arabera (5 urtetik 18 urtera bitartekoentzako abonamendua, tasa txikiagokoa, eta 18 urtetik gorakoentzako abonamendua).\nFamilia-abonamendua: gurasoak eta seme-alaba adingabeak. 18 urtetik gorako seme edo alabak ezin dira inola ere familia-abonamenduan sartu.\nFamilia ugarien abonamendua: 3 seme-alaba edo gehiago dituzten gurasoak. 18 urtetik gorako seme edo alabak ezin dira inola ere familia ugarien abonamenduan sartu.\nZigoitia udalerrian erroldaturik daudenentzako hobariak:\nTasaren % 50%: banakako abonamenduen eta familia-abonamenduen kasuan. Familia-abonamenduetan, familia-unitateko kide guztiek egon behar dute Zigoitian erroldaturik hobaria izateko.\nTasaren % 60%: familia ugarien abonamenduen kasuan, baldin familia-unitateko kide guztiak Zigoitian erroldaturik daudela egiaztatzen bada.\nUdal igerilekuaren zerbitzua erabiltzeko interesa duen udalerriko edozein pertsonak edo haren ordezkariak.\nAdingabeei dagokienez, zerbitzua erabiliko duen adingabearen gurasoek, tutoreek edo legezko ordezkariek.\nAbonamendua eskatzeko inprimakia, beteta eta sinatuta.\nAbonamenduari dagokion tasa ordaindu izanaren egiaztagiria.\nIgerilekuetan: Astelehenetik Ostiralera 11:00etatik 20:30etara.\nPosta elektronikoz: eskaera beteta bidali zigoitia@zigoitia.eus\nIndarrean den Zerbitzu publikoak emateagatik eta administrazio jarduerak egiteagatik ordaindu beharreko tasak arautzen dituen ordenantza.\nIsiltasun administratiboa: positiboa.\nUdal-igerilekuaren zerbitzuaren arauak.\nUdal-igerilekuko sarbide-kontroleko pertsonalak abonamendurako eskabide-orria jaso, eta bertako datuak osorik dauden egiaztatuko du, bai eta abonamendua izapidetzeko behar diren agiri guztiak aurkeztu diren ere.\nPertsonalak abonatu berriaren alta kudeatuko du sarbide-kontroleko aplikazio informatikoan.\nDagokion txartela egin eta emango zaio eskatzaileari.\nAbonamendurako egin diren altak helaraztea.\nAltak diru-bilketako aplikazio informatikoan sartzeko, abonamenduaren tasa hurrengo urteetan banku-helbideratze bidez kobratzeko; izan ere, abonamendua automatikoki berritzen da, Udalari idatziz baja nahi dela jakinarazi ezean, urteko bainu-denboraldia hasi baino lehen (ekainaren erdialdea).\nDiru Bilketa Zerbitzua\nAbonamendua automatikoki berritzen da hurrengo urteko bainu-denboraldirako, Zigoitiko Udalari idatziz jakinarazi ezean –urteko bainu-denboraldia hasi baino lehen (ekainaren erdialdea)– abonamendua EZ berritzeko erabakia eta zerbitzuan baja emateko nahia.\nTxartela galtzea: 6 euroko tasa bat ordaindu beharko da, instalazioetan sartzea ahalbidetzen duen txartel berria eskuratzeko.\nNola abonatu Nola abonatu Formato:pdf | Tamaina: 62Kb\nBazkide izateko eskaera Bazkide izateko eskaera Formato:pdf | Tamaina: 70Kb


Ikerkuntza eta Berrikuntza Arduratsuaren ardatzak dira zientifikoki alfabetatuta dagoen gizartea eraikitzea eta ikertzeko eta berritzeko prozesuan parte hartzeko gai diren hiritarrak sustatzea. Ikerkuntza eta Berrikuntza Arduratsuaren ikuspegiari jarraituz, xedea da gure ikasleek oinarrizko konpetentziak garatzea –konpetentzia zientifikoa nagusiki–, ikerkuntza eta eztabaida soziozientifikoetan sartzea eta ikertzeko eta berritzeko prozesuan murgiltzea. Horretarako, giza ahaleginaren ondorio diren zientziaren eta teknologiaren prozesua eta produktuak ulertu eta biziki estimatu behar dituzte ikasleek. Gainera, informazioan oinarritutako erabakiak hartzeko gai izan behar dira ikasleak, datu adierazgarriak, interesak, balioak, kostuak eta onurak kontuan hartuz eta haien arteko oreka balioetsiz.\nHori horrela izanik, zientifikoki alfabetatutako hiritartasun demokratikoa bultzatu behar da, gizarte gaiak eta haiekin lotutako zientzia ezagutza integratuz. Hezkuntza zientifikoa harberagoa izanik, ezagutzan oinarritutako berrikuntza zabalagoa bultzatu daiteke. Esan gabe doa estandar etikorik handienak betetzea eta etorkizuneko gizarte iraunkorrak erdiesten laguntzea bermatu behar dituela hezkuntza horrek.\nHezkuntza Zientifikoan, Lehen Hezkuntzan zein Bigarren Hezkuntzan sartzeari helduko dio ikastaroak. Indagazioan oinarritutako ikaspena eta hiritarren gai soziozientifikoen bidezko heziketaeta STEAM heziketa izango dira proposamenaren ezaugarri nagusiak.


Orio: Ahalduntze Eskolak lehen hiruhileko programa aurkeztu du - Noticias de Gipuzkoa\nOrio: Ahalduntze Eskolak lehen hiruhileko programa aurkeztu du\nHitzaldi bat eta aholkularitza juridikoa zein indarkeria matxista jasan dutenei laguntza zerbitzua eskainiko dituzte\n–a.z. 12.01.2022 | 23:44\nAhalduntze-eskolako adituak artxiboko argazki batean. Argazkia: A.Z.\norio – Orioko Ahalduntze Eskolak emakumeen prestakuntza sustatzen du eta hausnarketarako eta elkarrekin egoteko gune ere bada, eta bi jarduera mota horiei erantzuten dien programa aurkeztu du 2022ko lehen hiruhilerako.\nHala, Ahalduntze Eskolaren ekimenez, Nokaren inguruko hitzaldia antolatu dute. Noka (ber)ahoratzeko eta (agian) berresanahi-tzeko praktikak du izena solasaldiak, eta urtarrilaren 19an izango da, kultur etxeko areto nagusian, 18.30ean. Parte hartu nahi duten herritarrek, aurrez izena eman beharko dute 623 178 553 telefonora deituta, Whatsapp bidez, edota ahalduntzeeskola@orio.eus helbidera idatzita. Bulegoan bertan ere egin daiteke izen-ematea.\naholkularitza juridikoa Bestalde, "andrazkoen saretzea bultza-tzeko eta partaidetza soziala eta politikoa indartzeko" jarduerak izango dira tartean.\nAholkularitza juridikoa mantenduko dute. Kultur etxean duten bulegoan aurrez aurreko zita har-tzeko aukera izango da Garazi Pagola Ugarte eta Macarena Mugica Urbistondo adituekin, ondorengo egunetan: urtarrilaren 31n, otsailaren 28an eta martxoaren 28an, 16.00etatik 19.00etara.\nHorrez gain, indarkeria matxista jasan dutenei eta haien ingurukoei zuzendutako aholkularitza eta bidelaguntza zerbitzua ere izango da. Astean hiru egunez eskainiko da bulegoan: astelehenetan 16.00etatik 19.00etara, asteazkenetan 10.00etatik 13.00etara, eta ostiraletan 16.00etatik 19.00etara. Aholkulari-tza juridikoarekin bezala, hitzordua aurretik hartzea ezinbestekoa da.\nInformazio osagarria Ahaldun-tze Eskolaren sareetan jartzen joango dira. Beraz, interesa dutenek bertan izango dituzte xehetasun guztiak, eguneratuta.


Txikipedia:Badia - Wikipedia, entziklopedia askea.\nBadia bat kostaldeak izan dezakeen forma edo erliebe bat da; zehazki, bi lurmuturren artean dagoen itsas zati txikia da; mapan ikusita, itsasoa lurrera sartu balitz bezala dirudi. Golko txiki bat dela ere esan daiteke.\nEuskal Herrian hiru badia ezagun ditugu: Donostiako Kontxakoa, Pasaiakoa eta Donibane Lohizunekoa, lehenengo biak Gipuzkoan eta hirugarrena Lapurdin.\nBadiak beti izan dira interesgarriak gizakientzat; izan ere, badietako ura lasaiagoa izaten da beste lekuetan baino, eta horregatik leku onak izaten dira itsasontzi eta txalupak edukitzeko, bai eta arrantzan aritzeko ere.


Gau bat poeta euskaldun eta galegoek partekatzen duten geografian | Etxepare Euskal Institutua\nGau bat poeta euskaldun eta galegoek partekatzen duten geografian\nEntzuleek lepo bete zuten bart Tabakalerako Etxepare Euskal Institutuko ekitaldi aretoa Poeta ibiltariak egitasmoaren baitako olerkigile euskaldun eta galegoen errezitaldia.\nNork bere hizkuntzan eskaini zituen irakurketak, euskaraz edo galegoz, testuen itzulpena pantaila batean ikusgai zegoen bitartean. Bidaiak, desira, bakardadea, heriotza, oroimena, isiltasuna, amaierak, hasierak, mina, itxaropena, paisaiak, lurra… geografia ezberdin bezain hurbilak marraztu zizkiguten Leire Bilbao, Miren Agur Meabe, Felipe Juaristi, Anxo Angueira, Gonzalo Hermo, Manuel Rivas eta Dores Tembrás poetek errezitaldi goxo eta mamitsuan.\nPoeta ibiltariak Etxepare Euskal Institutuak 2015ean abiarazi zuen egitasmoa da; aurtengoa Consello da Cultura Galega-rekin batera izan da. Izan ere, Donostiakoa bueltako bidaia izan zen, poeta hauek Santiago de Compostelan egin baitzuten lehen topaketa, pasa den ekainean. Ez da azkena izango: atzoko olerkien oihartzuna kostalde berri batera noiz iritsiko zain gelditu da.


Euskal Herriko gaztetxe eta gazte asanbladen topaketa Oñatin egitea proposatu du Antixena Gaztetxeak — Berbia\nEuskal Herriko gaztetxe eta gazte asanbladen topaketa Oñatin egitea proposatu du Antixena Gaztetxeak\n2016ko martxoan izango da\nEkimena, gaztetxetik sortu da gainontzeko gaztetxe eta gazte asanbladak Oñatira gonbidatuz. Dagoeneko ireki den iradokizunetarako tartean kontrakorik azaltzen ez bada beraz, 2016ko martxoan Oñatin egingo da Euskal Herriko gaztetxe eta gazte asanbladen topaketa. Halakoetan, gazteek beren herriko antolakuntzaz eta horrek sortzen dizkien arazo eta abantailez berba egiten dute baina dituzten bestelako kezka batzuez ere eztabaidatzen dute.\nOñatiko gaztetxeak egin duen gonbidapen proposamenaren haritik topaketan eztabaidatzeko gaiak eta ideiak ere eskatu dira. Orain, esan bezala, Euskal Herriko gainontzeko gaztetxe eta gazte asanbladen zain daude.\nIaz, Laudion egin zen Euskal Herriko gaztetxe eta gazte asanbladen topaketa eta hausnartu ziren edukien inguruko balorazioa positiboa izan bazen ere, nahi beste herritako jenderik ez zela hurbildu azpimarratu zen. 2016ko zita geografikoki Euskal Herriko erdigunean kokatzen den Oñatira ekarrita, partaidetza handitzea da helburua.\nJaiak amaituta Antixena gaztetxean ikasturte berriren plangintza osatzen hasi dira eta matxora begira, Euskal herriko gaztetxe eta gazte asanbladen topaketa Oñatin egiteko proposamena zabaldu dute.


HEZKUNTZA ESKAINTZA - Claret Askartza\nlerro maila bakoitzeko\nEtapa bakoitzean, ikasketa beharrizanen arabera gure metodologiak egokitzen ditugu. Txokoetan esperimentatu, sukaldean barrena egiten dugu, gure Baserri Eskolan esploratzen dugu… eta hauxe lehendabiziko urratsak baino ez dira!\nEra berean, modu zeharkakoan, lan kooperatiboa aurrera eramaten dugu, proiektuen bitartez eta diziplinartekoak etapa orotan. Modu honetan, ikasle bakoitzak aktiboki parte hartzen du eta erronken bitartez ikasten doa, bere ikaskuntzaren protagonista bilakatuz.\n1 eta 2 urte.\nHaur hezkuntzako lehenengo zikloa.\nMaitasun, zaintza eta segurtasunaren giroan murgildurik, txikiak euren ingurune naturala ezagutzen laguntzen ditugu. Estimulazio goiztiarreko ekintzak gauzatzen ditugu, txokoen bidezko esperimentazioa bezalako dinamika, gune ezberdinak erabiliz neska-mutilen garapen psikomotorra sustatzen duena: ikasgela, jolastokia, eskola ortua… Era berean, ariketa psikomotorra, joko askea eta esplorazioarekin batzen dituen Aucouturier metodoaz baliatzen gara.\n3TIK 6 URTERA.\nHAUR HEZKUNTZAKO BIGARREN ZIKLOA.\nJolasaren bidezko ikaskuntzari eta esplorazio sentsorialari jarraipena ematen diogu. Atelier-esperimentazio gelan, txikiak ingurunearekin harremanak izaten doaz argidun mahaiak, tenpera eta Loris Malaguzziren Reggio Emilia pedagogiaren araberako material naturalen bidez. Bestetik, ulermen-proiektuak garatzen ditugu. Erroskillak sukaldatzea, Balmasedara eguneko txangoa hurbiltzea edo basoko elementuak batzea, zentzumenen, herrien, udazkenaren edo Euskal mitologiaren inguruan ikasteko bidea dira.\n6TIK 12 URTERA.\nKomunikazio gaitasuna hiru eletan lantzen dugu: euskara, ingelesa eta gaztelania. Lankidetza kooperatiboan erronkak proposatzen dizkiegu, ikasle bakoitza bere ikaskuntza prozesuaren protagonista izan eta modu aktiboan parte hartu dezan. Irakaskuntza, Dimako Baserri Eskolan aurrera eramandako egonaldi, aste tematiko eta euskara, matematikak edo sukaldea bezalako eremuak batzen dituzten diziplinarteko proiektuen bidez aberasten da. Era berean, teknologiari onura aterako diogu informatika ikasgela, arbela digital eta ordenagailuen bitartez.\n12TIK 16 URTERA.\nKulturaren oinarrizko elementuak, ikasketa eta diziplina ohiturak finkatzen dituzte. Eginbeharraren, errespetuaren eta bizikidetza egoki baten garrantziaren zentzua irakastea nahitaezkoa da. Horretarako, Lehen Hezkuntzatik, eskola jazarpena prebenitu eta kudeatzeko KiVa programa finlandiarra lantzen dugu. Era berean, lankidetza eta elkartasuna aurrera eramaten dugu boluntariotza eta elkartearen zerbitzurako dauden proiektuetan parte hartuz.\n16TIK 18 URTERA.\nAzken etapa honetan, ikasleriak Batxilergo modalitate ezberdinak aukeratu ditzake: Giza eta Gizarte Zientziak, Osasun Zientziak eta Teknologikoa. Familia eta erakunde ezberdinen eskutik, lanbide-orientabiderako ekintzak gauzatzen ditugu, hala nola, enpresetarako bisitak edo familien eta ikasle ohien hitzaldiak. Era berean, ikasleriaren gaitasun digitala indartzeko baliabideetan eta teknologiaren erabilpen egokia burutzen hezten ditugu (alfabetatze digitala).\nFedean heztea eskaintzen dugun irakaskuntzaren berebiziko zutabea da. Ikasleriaren dimentsio traszendentea lantzen dugu saioetan ez ezik eskoletatik kanpo ere, Jainkoarekin banakako topaketan eta honek pertsona bakoitzarentzat duen bokazioaren ezagutzan lagunduz. Ebanjelioaren iragarpenean Klaretar idealak ditugu eredu eta gizartearekiko konpromisoa gidatzen gaitu, bereziki beharrean dauden pertsonak aintzat hartuz. Hau aurrera eraman ahal izateko, bestelako kultura eta erlijioekiko errespetu eta horiekin harremana lantzen dugu.\n“JESUKRISTOZ ETA LAGUN HURKOAZ MAITEMINDU ZAITEZTE ETA DENA ULERTUKO DUZUE, NIK BAINO GAUZA GEHIAGO EGINGO DITUZUE” ANTONIO MARIA CLARET DEUNA”\nErlijio saioak eta hezitzaileen testigantza gelan bertan, fedea bizi eta lantzeko bestelako gune eta momentuekin osatzen dira, horietan gainerako hezkuntza elkarteko kideek parte hartuko dutelarik\nKatekesi eta fedean sakontzeko taldeak\nLeioako Pastoraltza Unitatean parte-hartzea\nClaret Askartzan ikasleria mundu mailako pertsonekin komunikatzeko gaitasunean prestatzen dugu. Horretarako gure erroetatik abiatuz, euskara hizkuntza ofiziala bezala hartuta, Euskal kultura ezagutzea, estimatzea eta gozatzea nahi dugu. Era berean, ikasleak beste hizkuntza eta kulturekiko harremanetan hezten ditugu, ikasgaiak beste bi transmizio-hizkuntzetan eskainiz: ingelesa eta gaztelania. Bigarren Hezkuntzatik aurrera, Frantsesa eta Alemaniera eskolak ematen dira, baita Txinera ere, azken hau eskolaz kanpoko hizkuntza moduan.\nESKAINTZA OSOA EZAGUTU EZAZU\nKirola ezinbestekoa da gure Ikastetxean. Ikasleriaren garapen fisiko osasuntsua sustatzen dugu, honen bidez bizikidetzarako balore nagusiak landu eta euren izaerari forma ematen laguntzen digularik.\nHezkuntza arautuari dagokion kirola ez ezik, Claret Askartza Klubak kirol-atal ezberdinak ditu ere, besteak beste, Atletismoa, Saskibaloia, Eskubaloia, Futbola, Igeriketa eta Waterpoloa. Bestetik, eskolaz kanpokoen artean, Taekwondo, Judo, Gimnasia Erritmikoa, Padela, Xakea, Pilates eta Gaur Egungo Dantza ditugu, horiek guztiek gure kirol eskaintza osatzen dutelarik.\nKIROL ATALA (KLUBA) EZAGUTU EZAZU\nIkastetxetik curriculum ofiziala osatzen duten eskolaz kanpoko ekintza anitzak eskaintzen ditugu, ikasleriak garatuko dituen gaitasunak eta trebetasunaz indartuz eta aberastuz.\nEuskarazko C1 azterketaren prestakuntza (antzinako EGA)\nAbako – Aritmetika jokoa bezala\nKurkudi Aisialdirako Eskola\nLehen Hezkuntzarako kristau sarbide taldeak\nGazteen elkarteak (Unibertsitateko ikasleak)\nEbanjelio eta Solidaritateko Elkartea (Klaretar Sekularrak)\nEbanjelioa eta Elkartasun Komunitateei buruzko hastapenak\nKonpromiso Solidarioari buruzko Hastapen Tailerra\nUdako Ekintzak (udalekuak, Done Jakue bidea, Taizéko gazte topaketak, etab.)\nClaret Askartza Kirol Elkartea\nEkintza ezberdinen bitartez ikasleriak bere mugimendu-koordinazioa, erritmoaren zentzua, autokontrola, diziplina, ongizate fisikoa… hobetu ditzake eta batez ere, kirolaz eta lantaldean aritzeaz gozatuko du, Auzolanak, Misiolari Esperientziak (Unibertsitateko ikasleak)\nEkintza horiek guztiak ikastetxeko instalazioetan gauzatuko dira, goi mailan horniturik daudenak:\nBelar artifizialeko futbol zelai\nEstalitako padel pista\nINSTALAZIO GUZTIAK EZAGUTU ITZAZU


COVID - 19 - Beasaingo Udala - Results from #16\nArgitaratua: 23 Maiatza 2020\nBart gauean izandako gertakarien ondoren, Beasaingo Udalak bere haserrea eta ondoeza adierazi nahi ditu Zaldizurretako plazan pertsona talde batek izandako jarreraren eta jarduteko moduaren aurrean.\nKoronabirusak eraginda duela hilabete jakinarazi zuen Udalak jaiak bertan behera geratu zirela. Helburu bakarra jende pilaketak saihestea izan da behin eta berriz eta hori bete ahal izateko herritarrek arduraz eta erantzunkizunez jokatzeko deia zabaldu du.\nHorrelako jarrera insolidarioek berriro gogora ekarri dizkigute koronabirusak eraginda hildako pertsonak, haien senideak, osasun arloko profesionalak eta oro har, prebentzio arauak betetzen saiatzen direnak; izan ere, guztion ahaleginarekin bateginik pandemia hau gelditu ahal izango da egungo alarma egoeratik irtetzeko.\nHala eta guztiz ere, udal gobernuak jakin badaki herritarren gehiengoa arduraz eta gizalegez jokatzen ari dela eta aurrerantzean gertaera honek gogoetarako balio izateaz gain prebentzio eta babes neurriak tinko betetzen jarraitzeko deia luzatzen zaie.


1/14 Irizpena, Krisian dauden enpresak berregituratzeko eta suspertzeko laguntzak ezartzeko Dekretu Proiektuari buruzkoa.\n1/14 irizpena, krisian dauden enpresak berregituratzeko eta suspertzeko laguntzak ezartzeko dekretu proiektuari buruzkoa\nIrizpena 1/14 Copyright © 2014 by CESEGAB.\n2013ko abenduaren 13an, Garapen Ekonomiko eta Lehiakortasun Sailaren idazkia jaso zen Euskadiko Ekonomia eta Gizarte Arazoetarako Batzordean. Horren bidez, “Krisian dauden enpresak berregituratzeko eta suspertzeko laguntzak ezarri dituen Dekretu Proiektua” delakoaren gaineko txostena eskatu da, Euskadiko Ekonomia eta Gizarte Arazoetarako Batzordearen maiatzaren 17ko 8/2012 Legearen 3.1.b) artikuluan ezarritakoarekin bat etorriz.\nGaldetu zaigun lege-ekimenaren xedea lagungarria izatea da, krisiaren ondoriozko egokitzapen-prozesuan parte hartzen duten enpresaburuek eta langileek beren gain hartutako ahaleginei bultzada eman nahian, jarduera sektoreak edo enpresak sendotu ahal izateko laguntzen bidez; izan ere, produktua eta merkatua dituztela-eta lehiakorrak izanik, egoera ekonomiko txarraren ondorioak jasaten dituzte. Enpresa horietan, egokitzeko neurriak aplikatzeko eginiko finantza ahaleginek, orain, zaildu egiten dute finkatu eta garatzeko proiektu berriak abiarazteko finantzazioa bilatzea.\nBerehala igorri zitzaien agiriaren kopia Batzordeko kide guztiei, euren proposamenak eta iritziak bidal ditzaten eta horien berri emateko Lan Batzordeari, Euskadiko Ekonomia eta Gizarte Arazoetarako Batzordearen Funtzionamenduaren Arautegian ezarritakoarekin bat etorriz. 2014ko urtarrilaren 10ean, Ekonomia Garapeneko Batzordea bildu zen, eta, hartutako erabakiak oinarri hartuta, Irizpen Proiektu hau eman zen, 2014ko urtarrilaren 15eko Batzordearen osoko bilkuran aztertzeko; osoko bilkura horretan, aho batez onetsi da.\nKrisian dauden enpresak berregituratzeko eta suspertzeko laguntzak ezartzeko Dekretu Proiektua” delakoaren testuak hauexek dakartza: zioen azalpena, 5 kapitulutan banaturiko 20 artikulu, xedapen gehigarri bat, iragankor bat, indargabetzaile bat eta bi azken xedapen.\nBertan azaltzen denez, 2000ko hamarkadan, egoera ekonomiko onaren testuinguruan, egitura aldaketa handiari egin zion aurre euskal industriak, eta bere lehia-posizioa hobetu zuen, tamainaren, teknifikazio eta berrikuntza mailaren, merkatu berrietan duten presentziaren, sinergia aprobetxatzearen eta enpresa-itunak areagotzearen aldetik. Faktore horiei esker, aldaketak egin ahal izan ziren enpresen egitura osagarrian, baita balantzeen finantza egitura indartu eta kudeaketa teknologia berriak sartu eta giza baliabideak zentzu handiagoz erabiliz gauzaturiko kudeaketa ere.\nAlabaina, 2008tik hona izan den krisi sakona eragina izaten ari da egun euskal industria-sarean eta, besteak beste, merkatuaren tamaina nabarmen murriztea izan du ezaugarri nagusi. Gainera, aldi berean, kostu txikiko herrialdeetako enpresa ekoizle berri indartsuak merkaturatu dira, eta horren ondorioz, murrizketa handia izan da fakturazio marjinetan eta bolumenetan.\nEnpresa horietako askok doikuntza-neurriak ezarri dituzte, koste operatiboak gutxituz eta ekoizpeneko gaitasuna antolatuz edo murriztuz. Hala ere, soilik zati bateko egokitzapena izan duten enpresa batzuek (are gehiago, lehiakortasunaren aldetik egoerari aurre egiteko gai izan diren beste askok) euren bideragarritasuna baldintzatzen duten zenbait finantza-desorekei eusten diete.\nArau honen bidez, enpresa edo jarduera-sektore jakin batzuk sendotu nahi ditu Eusko Jaurlaritzak: produktua eta merkatua dituztela-eta lehiakorrak izanik, egoera okerraren ondorioak jasaten ari direnak. Enpresa horietan, egokitzeko neurriak aplikatzeko eginiko finantza ahaleginek, orain, zaildu egiten dute finkatu eta garatzeko proiektu berriak abiarazteko finantzazioa bilatzea. Hori guztia kreditua murrizteko testuinguru orokorrean.\nEra berean, arauan ezarrita dagoenez, krisian dauden enpresak berregituratzeko eta suspertzeko laguntzen araubidea ezartzean, krisian dauden enpresak salbatzeko eta berregituratzeko estatuko laguntzei buruzko Zuzentarau Komunitarioen gaineko Batzordearen Jakinarazpenean (DOUE 2004/C 244/02) bildutako printzipioak bete behar dira.\nHonako hauek arautu dira Dekretu honen artikulatuan:\n1. art. Xedea\n2. art. Diru-baliabideak\n3. art. Diruz lagundu daitezkeen ekintzak\n4. art. Konpetentziaren behar ez bezalako faltsutzeen kontrako prebentzioa\n5. art. Onuradunak\n6. art. Eskatzaile, jarduera eta sektore baztertuak\nII. KAPITULUA LAGUNTZEN EZAUGARRIAK\n7. art. Berreskurapen Plana finantzatzeko laguntzak\n8. art. Laguntzen muga eta bateragarritasuna\n9. art. Laguntza bakarraren printzipioa\nIII. KAPITULUA PROZEDURA\n10. art. Prozeduraren hasiera\n11. art. Eskabideak eta dokumentazioa\n12. art. Akatsak zuzentzea\n13. art. Laguntzaren emakidari buruzko ebazpena\n14. art. Onuradunen betebeharrak\n15. art. Laguntzaren ordainketa\n16. art. Laguntza itzultzea\n17. art. Laguntzak kudeatzeko organoa\nIV. KAPITULUA ERAKUNDE LAGUNTZAILEA ETA KUDEATZAILEA\n18. art. Erakunde laguntzailea eta kudeatzailea\nV. KAPITULUA. EZ-BETETZEAK\n19. art. Ez-betetzeak\n20. art. Laguntzaren baldintzak aldatzea\nXEDAPEN IRAGANKORRA Aribideko prozedurak\nAZKEN XEDAPENAK (2)\nGure irizpenpean jarri da krisian dauden enpresak berregituratzeko eta suspertzeko laguntzak ezartzeko Dekretu Proiektua; izan ere, zioen azalpenean ageri denez, hauxe da xedea: “krisiaren ondoriozko egokitzapen-prozesuan parte hartzen duten enpresaburuek eta langileek beren gain hartutako ahaleginei bultzada ematea, jarduera sektoreak edo enpresak sendotzeko laguntzen bidez; izan ere, produktua eta merkatua dituztela-eta lehiakorrak izanik, egoera ekonomiko txarraren ondorioak jasaten dituzte”. Balorazio ona egiten du xede horri buruz Batzorde honek.\nAlabaina, indarrean dagoenaren egokitzapena da proposaturiko araua eta, gure ustez, hutsune nabarmenak ditu:\nHedadura mugatua antzematen da Europako zuzentarauekiko, zeren eta, Dekretuaren izenburua gorabehera, berreskuratzeko laguntzak arautu baizik ez baititu egiten, eta kanpoan uzten dira enpresak salbatzeko laguntza, funtsezko laguntzak jasaten ari garen krisi sakonagatik: enpresak itxi eta enplegua galtzea ekarri du krisiak.\nDekretua ezartzea bat etorriko litzateke EBko gomendioarekin. Horren arabera, salbatzea eta berreskuratzea “sarritan eragiketa bakarraren bi fase dira, mekanismo ezberdinak izanik ere”. Kasu askotan, berreskuratzeko plan bat egin aurreko beharrezko neurriak dira salbatzeko laguntzak. Hala, krisian dauden enpresa askok diruzaintzako tirabirak dituzte, eta aldi baterako laguntza eman lekieke, zertarako-eta, jarduera eten barik, bideragarritasunaren bidean jarriko dituen berreskurapen plan bat egiteko modua izateko.\nDekretuan, nolabaiteko terminologia nahasmena sortzen da finantza-laguntza jaso dezaketen enpresen egoeren aldetik; horiek argitzea komeniko litzateke.\nZioen azalpeneko hirugarren eta laugarren paragrafoetan zehazten denez, dekretuaren eremuan laguntzak jaso ditzaketen eta krisian diren enpresen egoera mota ezberdinak daude: testuinguruari egokitu nahian doikuntza neurriak abiarazi dituzten enpresak; doikuntza soilik zati batez egin dutenak; eta lehiakorrak izanik finantza desorekak dituzten enpresak. Hurrengo lerroaldearen amaieran, ordea, hauxe aipatzen da: “sendotzeko eta garatzeko proiektu berrien finantzazioa”. Badirudi “sendotze” terminoa bat dator aipaturiko paragrafoekin, baina ez du ematen hala denik “garapenerako proiektu berrien” finantzazioaren kasuan. Izan ere, kontuan hartu behar da honako konpromiso hau ezarri duela 3.3. a) artikuluak: enpresak ezin izango du ekoizpena handitu berreskuratze planak iraun bitartean.\nArtikulatuan bertan, nahasmen handiagoa ikusten dugu terminologiaren aldetik. Hauxe dio 3.1. artikuluko lehen paragrafoak: “industria eta finantzak berregituratzeko eta suspertzeko neurriak”, krisian diren enpresa planen barruan daudenak. Bigarrenean, berriz, “berrantolatzeko eta baliabideak zentzuz erabiltzeko neurriak” aipatzen dira. “Berreskuratzea” eta “berrantolatzea” antzekotzat har daitezke, baina “berreskuratzea” eta “suspertzea” ez, ordea.\nAzkenik, funtsezkotzat jotzen dugu Dekretu honetan arauturiko laguntzak enpresa jarduerari eta enpleguari eustearekin lotzea, betiere I G b-ko inbertsioan, lanbide trebakuntzan eta gaikuntzan eta teknologia berrien ezarpenean oinarrituriko ekoizpen ereduaren aldeko apustuaren baitan, antolaketaren eta kudeaketaren inguruko hobekuntzekin batera.\nLehenik eta behin, “Krisian dauden enpresak salbatzeko eta berregituratzeko estatuko laguntzei buruzko Zuzentarau Komunitarioei buruzko jarraibide komunitarioak” 2004/C 244/02 Arauan ezarri ziren, eta indarrean jarraitu zuten 2009ko urriaren 9ra arte. Ondoren, luzatu egin ziren 2012ko urriaren 9ra arte 2009/C 156/02 Jakinarazpenaren bidez. Geroago, AELCren Zaintzarako Organoaren 2012ko azaroaren 28ko 438/12/COL zk.ko Erabakiaren bidez luzatu ziren. Erabaki horri esker, estatuko laguntzen arloko arauak eta prozedura-arauak aldatu ziren laurogeita seigarren aldiz. AELCren Zaintza Organoaren estatuko laguntzei buruzko jarraibideen kapitulua, krisian dauden enpresak salbatzeko eta berregituratzeko estatuko laguntzei buruzkoa, luzatu egingo da arau berriek ordeztu bitartean.\nGure ustez, inguruabar horiek bildu egin beharko lirateke galdetu zaigun Dekretuaren zioen azalpenean, jarraibideok arautzen den arloan duten funtsezko garrantzia dela eta.Halaber, legegileak kontuan izan beharko luke Eskualdeen Batzordearen Irizpen proiektua badela: “Europako enpresa indartsuagoak lortzea hazkunderako eta ekonomi susperraldirako”. Bertan defendatzen denez, arau errazak, berdintasunezkoak eta gardenak hartu behar dira, estatuko laguntzak lagungarriak izan dakizkien enpresei ezegonkortasun aldia gainditzeko, haien industri jakintzaren alde egiteko eta Europako eskualdeetan enpleguari eustea sustatzeko. Irizpen honetan ez gaude gaudimenik ezaren inguruko prozedura formalen xedeko enpresei Jarraibideen aplikazio-eremua murrizteko aukeraren alde. Gainera, enpresa bati eman dakiokeen laguntzaren gehieneko zenbatekoa handitzea eskatzen dugu, 10 milioi eurotik 15 milioi eurora, inflazioa eta BPGaren hazkundea kontuan izateko. Horrez gain, erakunde publikoen ekarpenen kontrapartidak finkatzeko eskatzen dugu (adibidez, dibidenduak berreskuratze-aldian ordaintzea debekatzea).\nHalaber, orain artean emandako laguntzen eraginaren gaineko balantzea bildu beharko luke zioen azalpenak; Dekretu berriak hartuko du haien lekua. laguntzak baliatu dituzten enpresak, salbatu direnak edo mantentzen lagundutako lanpostuak.Beste autonomia erkidego batzuetako arau baliokideetan, ordea, zenbatu egiten da: hala, esate baterako, Andaluziako arauaren aldaketari buruzko 2011ko maiatzaren 23ko Aginduan, zioen azalpenean, hauxe ageri da: “enpresak salbatzeko eta berregituratzeko laguntzek 81 enpresa ingurutan izan dute eragina eta 3.573 langileren lanpostuei eusteko modua eman dute”.\nIzan ere, Dekretu Proiektuaren memoria ekonomikoan, oso gutxi dago garatuta eragin horren gaineko azterketa, noiz-eta 2000tik hona (laguntza horiek abiarazi zituen 300/2000 Dekretuak) nahikoa esperientzia dagoenean atzera begirako azterketa egiteko eta laguntzen eragina eta eraginkortasuna baloratzeko.\nBestalde, zioen azalpenaren hirugarren paragrafoa honela osatzea gomendatzen da:\n“Enpresa horietako askok doikuntza neurriak abiarazi dituzte egoerari aurre egiteko, merkatuaren errealitate berrira egokitu nahian, kostu operatiboak eta lan kostuak murriztuz eta ekoizpenerako ahalmena antolatuz edo murriztuz”\nGastu operatiboak dira hauek, besteak beste: logistika, bilgarriak, energia, pasiboen gestioa, aseguruak, garbitasuna. Enpresek, gastu horiek murriztu badituzte ere, lan gastuak ere gutxitu dituzte lanpostuak murriztuz. Beraz, soilik gastu operatiboak aipatzea kostuen murrizpenen zati bat bakarrik sartzea da.\nAzkenik, zioen azalpena osatzea proposatzen da, amaieran honako paragrafo hau erantsita:\n“Halaber, 2010eko martxoan, 68/2010 estatu laguntza onetsi zuen Europako Batzordeak. Horren bidez, justifikatutzat jo zituen zenbait laguntza kategoria, krisi ekonomikoari datxezkion zailtasunak konpontzeko; barne merkatu erkidearekin bateragarriak direla iritzi zitzaion, EBFAren 107 artikuluko 3. idatz-zatiko b hizkian aplikatuz”.\n2.2. art. Diru-baliabideak\nArtikulu horretan ezarrita dagoenez: “modu ordenatuan esleituko dira laguntzak espedientea osatzen den unean… eta, administrazio ebazpenaren bidez, laguntzak ukatuko dira laguntza horiek eman beharreko guztizko zenbatekoa gainditzen badute“. Hala, metodologia jakin bat ezarri da arauan, eta horren arabera, administrazioak jaso ahala ebaluatuko ditu eskaerak eta prozesua eten egingo da kreditu-baliakizunak agortzen direnean.\nKrisian dauden enpresak asko direla eta emandako funtsak urriak izan zirela kontuan izanik (Dekretuaren zirriborroan ez da zehazten laguntzen bolumena, baina horrekin batera aurkezturiko Memoria Ekonomikoak 5 milioi eurokoa izango dela zenbatetsi du 2014rako), itxura guztien arabera laster egingo dituzte eskaerak enpresak eta, beraz, litekeena da abiadura lasterketa bihurtzea proposaturiko metodoa, eskaeren kalitatean eragin txarra izango duena eta programaren oso eragin txikia ekarriko duena. Gainera, metodologiaren xedea ez da esleituriko funtsaren ahalik eta eraginkortasunik handiena lortzea, zeren eta eskaera egiten azkarren dabiltzan enpresek ez baitute zertan izan industria-sarea finkatzeko interesgarrienak.\nHorrengatik guztiagatik, beharrezkotzat jotzen dugu krisian diren enpresa guztien beharrei aurre egiteko beharrezko aurrekontuko luzapenak bermatzea, betiere laguntzak eskatu eta beharkizunak betetzen badituzte. Aldi berean, esleipen eraginkorra bermatzeko zenbait irizpen ezarri dira.\n3.2. art. Diruz lagundu daitezkeen ekintzak\nGure iritziz, ezarritako eskakizunak ez dira argiak hala nola planean bildutako neurrien aplikazioaren iraupenak “ahalik eta laburrena” izan beharra edo enpresaren bideragarritasuna “zentzuzko epealdian” berrezartzea.\nBestalde, badirudi kontraesana dagoela 2 b) idatz-zatiko eskakizunaren (hots, merkatuaren gaineko azterlanetan ezarritako hipotesiak “oro har onartuak direla”) eta c) idatz-zatiko eskakizunaren artean (“hipotesi optimistak, pesimistak eta bitartekoak” aztertzen ari direla). Gainera, 2) idatz-zati hori ez dago argi idatzita.\nHalaber, neurrien iraupena ere zehaztugabea da (hala ageri da Herri Administrazio eta Justizia Sailaren txosten juridikoan). Onuradunen segurtasun juridikoari begira, 5 urtetik gorako epean mugatu edota zehaztu beharko litzateke, esate baterako, beste epe handiago bat justifikatzen bada ekonomiaren edo finantzen aldetik.\nAzken batean, eskaerek bete beharreko joko-arauak zein diren jakiteko beharkizun argiak behar direla uste dugu.\nHauxe aipatzen da lehenik eta behin: “baldintza komertzialen gaineko balizko eragin txarrak ahalik eta gehien murrizteko xedeaz, kontrapartidak sartu behar dituzte enpresa ertainek”. Hala ere, ez da azaltzen zergatik eragiten dien beharkizun horrek soilik enpresa ertainei.\n2. idatz-zatian aipatzen denez, “hauexek izan daitezke neurriok: aktiboen salmenta, merkatuan duten ahalmena edo presentzia txikiagoa izatea eta oztopoak gutxitzea ukituriko merkatuetan sartzean”.\nGure iritziz, aktiboen salmenta eta ahalmena gutxitzea bat dator artikulatuan ezarritako gainerakoekin, doikuntza neurriak baitira. Alabaina, ez dago argi zelan dauden doituta kasuan –sarreran aipatua- finantza arazoak dituzten enpresak. Baina, horrexegatik ez da ulertzen enpresa ertainetara mugatzea. “Oztopoak gutxitzea ukituriko merkatuetan sartzean” horren kontrapartida, dirudienez, hauxe izan daiteke: kasuan kasuko enpresak posizio oligopolista duela bere merkatuan eta, horri esker, eragozpenak jar ditzake lehiako enpresak ez sartzeko. Kasu horrek 1. idatz-zatiko zalantza argituko luke.\nEdozelan ere, zalantzazkoa da enpresa ertain batek oztopoak jarri ahal izatea lehiako enpresei merkatuan sartzeko.\nLehenik eta behin, honako hauek hartzen dira soilik laguntzen onuraduntzat 1 b) idatz-zatian: “erauzketa-industriak, eraldatzekoak, produktiboak, zerbitzu teknikokoak (produktu-prozesuarekin lotuak) aurrekoekin eta informazioaren eta komunikazioen gizartearen arlokoekin lotuak”, betiere CECA (ikatza eta altzairua) sektoreei eta siderurgi sektoreei ez badagozkie, legeria komunitarioak galarazi egiten baitu.\nDekretuak dakartzan laguntzak aplikatzeko sektore-eremua, gure ustez, oso murriztailea da araudi komunitarioak baimentzen duenarekiko. Izan ere, araudi horretan ez da ezarri ikatzaren eta altzairuaren sektorean aipaturikoetatik harago, Jarraibide Komunitarioen 18. idatz-zatian beren beregi aintzatesten denez. Hauxe aipatzen dute hitzez hitz: “Jarraibide hauek enpresa sektore guztiei aplikatuko zaizkie, ikatzaren eta siderurgiaren sektoreei izan ezik, sektore jakin batean krisian dauden enpresen edozein arau espezifikori kalterik egin gabe”.\nEgungo krisi ekonomikoa Dekretuan ezarritakoetatik aparteko beste sektore ekonomiko batzuetan izaten ari den eragina ikusita, gure ustez araua, izenburuarekin bat etorriz (“krisian dauden enpresak” esaten da), sektore zerbitzu zabalean aplikatu beharko litzateke, Bruselarekin bateragarria eta, edozelan ere, modu osagarrian, eta beren beregi hartu behar dira Dekretuaren laguntzen onuraduntzat egungo krisiak gogor ukituriko sektoreak hala nola eraikuntza eta merkataritza.\nBada beste muga bat, proposaturiko Dekretuak ezarria krisian diren enpresei laguntzen aplikazioan araudi komunitarioan bildutakoari dagokionez: laguntzen onura jaso ahal izateko finkaturiko ETEren profila.\nLegeria komunitarioak onuraduntzat jotzen ditu ETEren definizioa betetzen dituzten enpresa guztiak. Dekretuan, ordea, mugatu egiten da laguntzak eskuratzea: jasoko dituzte laguntzak 5. artikuluko 1 d) idatz-zatian aipaturiko beharkizun osagarriak betetzen dituzten enpresek soilik. Hitzez hitz aipatzen da bertan: “gutxienez hurrengo bi inguruabarretako bi bete behar dituzte laguntzen eskaeraren aurreko bi ekitaldietan: ekitaldi bakoitzeko langileen batez besteko kopurua 40etik gorakoa izatea, aktiboen partida guztiak 1,5 milioi eurotik gorakoak izatea edo urteko zifraren zenbateko garbia 3 milioi eurotik gorakoa izatea”. Hortaz, enpresa txiki asko gelditzen dira kanpoan.\nEgungo egoeran, beharrezkotzat jotzen dugu ahalik eta ETE bideragarri gehienei laguntzea, enpresak salbatzeko eta berregituratzeko programa egokiaren bidez, lehia askea zaintzeko jarraibide komunitarioen barruan. Horregatik, ETE guztiak hartu beharko lituzkete beren baita laguntzek, ez soilik txiki-txikiak edo gutxieneko negozio maila dutenak.\nArtikuluan 2. puntura igarota, a) idatz-zatia honela uztea gomendatzen da:\n“2.– Ezin izango dituzte baliatu Dekretu honetan arauturiko laguntzak:a) Enpresa sortu berriak, haien hasierako finantza egoera txarra bada ere, bereziki aurreko beste enpresa bat likidatu edo haren aktiboak xurgatu ondoren sortutakoak, salbu eta baldintza hauek betetzen diren enpresak badira:\nEnpresa berria sortzea, enpresa proiektua bideragarri egiteko beharrezko baliabideak lortu beharrari erantzuteko.\nLantoki berean kokatuta egotea.\nAurreko enpresaren aktiboen zati handi bat eskuratzea.\nAurreko enpresaren bezeroen Parentzat gutxienez zerbitzuak ematen jarraitzea.\nMerkataritza harremanak izatea aurreko enpresako hornitzaileen Parekin gutxienez.\nSozietate berriak eginiko jarduera ekonomiko nagusia bat etortzea aurreko enpresaren negozio-lerroarekin.\nArau honetan ezarritako ondorioetarako, enpresa sortu berria izango da jarduera-sektorean eragiketak egiten hasi ondorengo hiru urteen barruan sortzen dena.\nOndorio berak izateko, ez da aintzat hartuko aktiboak jasotzeko helburu bakarrarekin filiala sortzea enpresak eta, hala denean, enpresa sortu berria izango da haren pasiboa”.\nHonela dago justifikatuta gehigarri hori: askotan, normalean sozietatearen gaudimenik ezak eragindako enpresa-ixteekin edo konkurtso-prozedurekin batera, aurreko enpresa likidatu eta sozietate berria eratzea exijitzen du enpresa proiektua edo negozioa berregituratzeak edo sustatzeak, diru-baliabideak eskuratzea errazten duen formula juridikoarekin maiz. Formula horri esker, praktikan jar daitezke negozioa abiarazteko eta jarraitzeko ezinbestekoak diren inbertsioak eta berregituraketa. Hartara, lanpostuak mantenduko dira (plantilla osoa ez bada, horren zati handi bat).\n7.2. art. Berreskurapen Plana finantzatzeko laguntzak\nGure ustez ez da nahikoa Dekretuan onuradunei itzuli beharreko aurrekinen zenbatekorako milioi bat euroko muga, betiere kontuan hartzen badugu 2000koaren antzeko Dekretuan (300/2000 Dekretua, abenduaren 26koa) orduan handiagoa zen muga ezarri zela.\nBestalde, Dekretu honetan proposaturikoa ez bezala (laguntzaren onuradunak proportzio bereko ekarpena egin behar du bere baliabideekin berregituratze planaren finantzazioan), jarraibide komunitarioan ez da betebehar hori ezarri laguntza emateko, baizik eta hauxe dio hitzez hitz: “ekarpen nabarmena izan behar du”. Hartara, enpresaren tamainaren araberako progresioa ezarri du.Hala, hauxe dio Araudi Komunitarioaren 44. idatz-zatiak: “Printzipioz, berregituratzeko ekarpen egokitzat joko ditu Batzordeak honako hauek: gutxienez %ekoa, enpresa txikiak direnean, gutxienez @koa enpresa ertainak direnean eta gutxienez Pekoa enpresa handiekin. Salbuespenezko inguruabarretan eta zailtasun bereziak badaude (estatu kideak frogatu beharrekoak), ekarpen txikiagoa onar dezake Batzordeak”. Horrenbestez, araudi komunitarioa aplikatzea proposatzen dugu, enpresa txikiei eta ertainei ahalegin progresioa exijitzen diena.\nAzkenik, hauxe dio idatz-zati horretako hirugarren paragrafoak: “Laguntzaren itzulketa bermatzeko, enpresa onuradunaren erantzukizun pertsona edozein delarik ere, enpresak adierazi egin behar ditu sozietateak laguntza bermatzeko dituen ondasunak eta eskubideak. Halakorik balego, laguntza ordaindu baino lehen eratu beharko luke bermea enpresa onuradunak”. Paragrafoa ondo ulertzen ez dela deritzogu, argiago idatzi beharko litzatekeela.\n11.1. art. Eskabideak eta dokumentazioa\nIdatz-zati horri bigarren lerroalde bat gehitzea gomendatzen da (egungo bigarrena hirugarrena izango da):\n“Eskaera-eredua helbide honetatik deskargatu ahal izango da…, Eusko Jaurlaritzaren Garapen Ekonomiko eta Lehiakortasun Saileko Industri Garapeneko Zuzendaritzarena”.\nDeigarria da eskaera on-line deskargatzeko aukera ezarri ez izana, are gehiago Administrazio Elektronikoari buruzko otsailaren 21eko 21/2012 Dekretuan ezarritakoa kontuan hartzen bada.\nBestalde, artikulu horren 3 c) idatz-zatia beste modu batez idaztea gomendatzen da:\n“Enpresaren eraketa-eskrituren fotokopia, baita erregistro eskudunean behar bezala inskribaturiko estatutuenak eta ondorengo aldaketenak ere”.\nHala da estatutuak aurkeztea ez delako ezarri; gure ustez, beharrezkoa da segurtasun juridikoko arrazoiengatik.\nHauxe xedatu da: “Industri Garapeneko Zuzendaritzak administrazio ebazpena eman eta jakinaraziko du sei hileko epean, urteko deialdia argitaratu eta hurrengo egunetik zenbatzen hasita … Baldin eta idatz-zati honetako 1. paragrafoan aipaturiko epea amaitzen bada eta ebazpena eman eta jakinarazi ez bada, eskaerari uko egin zaiola uler dezake enpresak, administrazio organo eskudunak eskaturiko laguntzari buruzko beren beregiko ebazpena eman beharrari kalterik egin gabe “.\nEuskadiko EGABk uste du luzeegia dela ebazpena emateko epea, zailtasunak dituzten enpresei laguntzea baita kontua. Gainera, administrazio isilune negatiboa gehitu da, onargarria ez dena; sei hilabete igarotzea eskatzen da horretarako.\nBestalde, 13.3. puntuko bi bertsio ezberdin daude jasotako testuan; horietako bat aukeratu beharko da.\n16.3. art. Laguntza itzultzea\nItzul daitekeen aurrerakina da emandako laguntza. Bost urteko epea ezarri da laguntza itzultzeko, eta berregituratze plana amaitu ondorengo ekitaldiak sortuko du lehen itzulketaren kalkulua, hala elkarren ondoan bost ekitalditan.\nHalako moldez kalkulatuko da enpresa onuradunak urtero ordaindutako zenbatekoa non heren bat finkoa izango baita eta bi heren itzulketa aldakorrekoa izango baitira: Cash-Flow-aren aren arabera (zergen, amortizazioen eta horniduren ondorengo etekina) edo ekitaldiko negozioaren zifraren zenbatekoaren %5, Kontuen Plan Orokorraren definizioaren arabera. Kopuru horien txikiena itzuliko da, baina inola ere ez da izango ekitaldiko negozio zifraren zenbatekoaren %2tik baino txikiagoa.\n“Cash-flow” aipamenaren ordez gaurkotasun handiagoko kontzeptuak erabiltzea gomendatzen dugu hala nola EBITDA (earnings before interests, taxes, depreciation, and amortization), hots, emaitza, interesak, zergak, horniduren balio-galera eta amortizazioak kontuan izan gabe.\nGainera, hauxe esaten da: “aurrekinaren zati hori behar baino lehen ezeztatuta amaituko zati aldakorra nahitaez itzuli beharra, edo bost urteko epea igarotakoan ezarritako formulak aurrekin osoa berreskuratzea ahalbidetu ez duelako”.\nGeure buruari galdetzen diogu ea horrek esan nahi duen bost urte igarotakoan funts galdurako diru-laguntzarekin berdinetsiko dela laguntza. Hala bada, itzultzeko epea handitzea proposatzen dugu esleituriko laguntza guztiz berreskuratu arte.\n19. artikulu honetan hainbat kausa gehitzea gomendatzen da, bigarren paragrafoan ezarritakoa osatuz, zertarako-eta proposaturiko araudiaren hainbat artikulutan ezarritako zioen numerus apertus delakoa zehazteko eta ezartzeko, edo artikulatutik ondoriozta daitezkeenak. Gure ustez, beren beregi utzi behar dira jasota.\na) Laguntza jasotzeko eskaturiko baldintzak faltsutuz edo laguntza jasotzea galaraziko zuketenak ezkutatuz lortzea laguntza.\nb) Osorik edo zati batez ez betetzea helburua, jarduera edo proiektua edo laguntzaren emakidaren oinarrirako jokabidea ez izatea.\nc) Nahitaezko justifikazio beharra ez betetzea.\nd) Administrazioak onuradunei ezarritako betebeharrak ez betetzea, baita onuradunek hartutako konpromisoak ere, noiz-eta horren ondorioz ezin egiazta daitekeenean jasotako funtsei emandako erabilera, helburua betetzea eta pizgarriak jaso dituzten jardueren errealitatea eta erregulartasuna.\ne) Jasotako laguntzak likidezia soberakina sortzen duenean enpresaren alde eta berregituratze prozesuarekin lotuta ez dauden jarduerak egiteko modua duenean.\nBigarren xedapen gehigarria eranstea gomendatzen da, erregistroa sortzea bilduko duena edo, seguru asko dagoeneko sortuta dagoela aurreikusita, laguntza horiek erregistroan inskribatzea, testu honekin:\n“Bigarren xedapen gehigarria. Laguntzen erregistroa\nDekretu honen itzalpean emandako laguntza guztiak agerraraziko dira Euskadiko Autonomia Erkidegoko diru-laguntza eta laguntza publikoen erregistroan, eta araudian ezarritako datuak bilduko dira”.\nEuskadiko EGABk egokitzat jotzen du “Krisian dauden enpresak berregituratzeko eta suspertzeko laguntzak ezartzeko Dekretu Proiektua”, organo aholku-emaile honek eginiko gogoetekin.


Irekia Eusko Jaurlaritza - Gobierno Vasco :: Eusko Jaurlaritzak %16 igoko du euskaltegi pribatuen finantziazioa 2021-2022 ikasturtean\nEusko Jaurlaritzak %16 igoko du euskaltegi…\n<iframe src="https://www.irekia.euskadi.eus/eu/embed/videos?video_path=2021%2F09%2F13%2Fnews_71506%2Fhtml5%2Fzupiria_habe.mp4" width="320" height="210" allowfullscreen></iframe>\nEusko Jaurlaritzak %16 igoko du euskaltegi pribatuen finantziazioa 2021-2022 ikasturtean Iturria: Irekia\nzupiria_habe.jpg Iturria: Irekia\nKultura eta Hizkuntza Politika sailburuak Ulibarri euskaltegian aurkeztu du aurtengo matrikulazio kanpaina\nEuskaltegi pribatuen finantziaziora 26 milioi bideratuko ditu Eusko Jaurlaritzak eta udal euskaltegien finantziazioa 12,7 milioi eurokoa izango da\nIkasleen B2 mailara bitarteko doakotasuna sustatzera 3,1 milioi euro bideratuko dira\nBingen Zupiria Kultura eta Hizkuntza Politikako sailburuak 2021-2022 ikasturterako euskaltegien matrikulazio kanpaina aurkeztu du gaur Bilbon, Ulibarri euskaltegian. “Euskara mundu oso bat doan” lemapean egingo da aurtengo kanpaina eta interesa duten ikasleek gaurtik aurrera eman ahal izango dute izena. Euskal Autonomia Erkidegoan guztira 103 euskaltegi daude eta iazko datuak kontutan hartuta 32.000 lagunek ikasturte berri honetan izena ematea aurreikusten da. Gainera 2021-2022 ikasturtean B2 mailara bitarteko doakotasuna sustatzeko asmoari eusten dio Eusko Jaurlaritzak. Horretarako 3.133.000 euro bideratuko ditu Kultura eta Hizkuntza Politika sailak.\nBilbon egindako prentsaurrekoan Zupiria sailburuarekin batera Hizkuntza Politikako sailburuorde Miren Dobaran, HABEko zuzendari Jokin Azkue, Ulibarri euskaltegiko zuzendari Patxi Agirregomezkorta, Araba, Bizkaia eta Gipuzkoako aldundietako ordezkariak, Bilbo, Donostia eta Gasteizko udaletako ordezkariak, EUDEL-ekoak, UEMAkoak eta euskaltegietako ordezkari eta ikasleak egon dira.\nEAEn guztira 40 udal euskaltegi daude eta Eusko Jaurlaritzak beraien finantziaziora bideratzen den diru-kopurua mantenduko du. Guztira 12,7 milioi euro bideratuko dira udal euskaltegien finantziaziora.\nEuskaltegi pribatuen kasuan aldiz, gogoratu beharrekoa da, legealdi honetako konpromisoetako bat dela irakasleen lan-baldintzak hobetzea eta helduen euskaldutzean ari diren gizabaliabideen egonkortasuna sustatzea. Konpromisoa lau ikasturtetarako da eta aurten 26.085.000 euro bideratuko dira euskaltegi pribatuen finantziaziora, aurreko urtean baino %16,4 gehiago. Guztira 57 euskaltegi pribatu homologaturi, 6 autoikaskuntza zentro homologaturi, 24.300 ikasleri eta 1.500 langile ingururi eragingo die hobekuntza honek. Zupiriak azaldu duenez “datozen lau ikasturteetan euskaltegi pribatuen finantziazioa indartzen joango da udal euskaltegietako irakasleen lan-baldintzetara hurbiltzeko bai irakasle ordutan zein soldatetan”. Kultura eta Hizkuntza Politikako sailburuak gogorarazi duenez, 2020-2024 legealdirako Gobernu Programak ere batzen du konpromiso hori: “helduen euskalduntze-sistemaren finantziazioa indartzea eta handitzea, irakasleen lan-baldintzak hobetzeko euskaltegien finantziaziorako ohiko deialdien bidez”.\nCOVID garaia euskaltegietan\nAmaitzen doan 2020-2021 ikasturtea COVID-19ak baldintzatutakoa izan da eta ondorioz, euskaltegiak ere egoera berrietara moldatu behar izan dira. Osasun egoeraren ondorioak atzeman diren arren % 8,6 baino ez du egin behera matrikulazioak eta 32.000 ikasle inguruk eman zuten izena euskaltegietan. Zupiria sailburuak eskerrak eman dizkie euskaltegietako ikasleei, irakasleei eta arduradunei amaitzera doan ikasturtean egindako ahalegin bereziagatik.\nHala ere, Kultura eta Hizkuntza Politika sailburuak gogoratu duenez “azken bi urteetan jauzi handia eman da euskaltegietan bizi dugun osasun egoerari ahalik eta modurik egoki eta eraginkorrean erantzuteko. Egoera honek hainbat esparrutan aldaketa-prozesuak bizkortu ditu, besteak beste eraldaketa pedagogiko eta teknologikoa azkartu egin da. Horretarako ikas-irakaskuntza erdi-presentzial eta ez presentzialean teknologia berriak erabili dira”. 2020-2021 ikasturtean autoikaskuntza tutorizatuak indar handia hartu zuen baina ikasle gehienek aurrez-aurreko ikaskuntza aukeratu zuten. Iazko ikasturteak ikasteko eta egokitzapenak egiteko balio izan zuela narbarmendu du Zupiriak eta oraingoan ere “euskaltegiak euskalduntzeko zerbitzuak kalitate onarekin emateko prest” daudela gaineratu du. Hori dela eta, Zupiria sailburuak herritarrak euskara ikastera gonbidatu ditu “zerbitzu egokia eta beraien beharretara egokitua jasoko dutelako”.\n2020-2021 ikasturtean EAEko 103 euskaltegietan izena eman zuten 32.000 ikasletatik %65 emakumeak izan dira. Adinari dagokionez, ikasleen bataz besteko adina 36 urtekoa izan zen. Ikasle gehienak C1 maila gainditzeko eman zuen izena %30, eta %22k B2 maila gainditzeko erronkarekin ekin zion ikasturteari.\nEuskaltegi pribatuak ugariagoak direnez, bertan eman zuen izena ikasle kopuru handienak %76 eta gainontzekoek udal euskaltegietan. Ikasleen %77-ak eskola presentzialen alde egin zuen, %3-ek erdi presentzialaren alde eta %20-ak autoikaskuntza aukeratu zuen.\nintervencion_zupiria_habe_i... behera kargatu (10 MB)\ndeclaraciones_actualidad.mp3 behera kargatu (6 MB)\nzupiria_b2_doakotasuna_eu.mp3 behera kargatu (500 KB)\nzupiria_covid_euskaltegieta... behera kargatu (500 KB)\nzupiria_finantziazioa_euska... behera kargatu (800 KB)\nzupiria_b2_doakotasuna_eu.mp4 50 MB\nzupiria_covid_euskaltegieta... 50 MB\nzupiria_finantziazioa_euska... 80 MB


Zure helburuak ezagutu\nEZAGUTU ZURE HELBURUAK\nMobilizatzailea izatearen helburuak\nPrestakuntza kudeaketan erabiltzen dugun esloganetako bat da "Zuk ez badakizu nora zoazen, bide orok jakingo du". (Ikus "Esloganak.")\nHau zuri gertatzen bazaizu, mobilizatzen hasteko prest zaude.\nErraza da alde batetik bestera ibiltzea, lanpetuta egongo bazina bezala, bilerak konbokatuz, komunak eraiki daitezela aginduz, komunitateko buruekin hitz eginez, ekintza bultzatuz, baina inolako komunitate indartzerik sustatu gabe.\nZure helburuak argi izan behar dituzu. Lehenbizi zure buruarekin, paperean idatzita, eta gero inguruko gainerakoekin.\nEgunerokoa idazten hasi beharko zenuke, helburu eta kontzeptuak zehazteko aukeratu duzun egunerokoaren zatia, alegia.\nZure helburu egin behar dituzu; ez dituzu hartu behar beste baten idealen zerrenda izango balira bezala.\nPertsonaren eta komunitatearen arabera desberdinak izan daitezke komunitate bat garatzeko helburuak.\nHala ere, badaude komunak diren elementu batzuk.\nBeste batzuen artean: txirotasuna ezabatzea, gobernu ona, gizarte antolakuntza aldatzea, komunitatea gaitasunak garatzea, diru sarrera txikiko eta baztertutako jendea indartzea, eta sexuen arteko oreka.\nAurrera joan ahala hau irakurtzen eta mobilizazioa sustatzen, ikusiko duzu helburu hauetako zein izango zaizun interesgarriena eta erronka handiena dena. Zure ezagutza gero eta zabalagoa izango da.\nZure egunerokoa etengabe eguneratu, berdefinitu, eta detaileak gehitu helburu orokorrei.\nTxirotasuna gutxitzearen kontzeptua, adibidez, konplexuago bihurtzen da berarekin lanean ari zarenean (zerrendan idatzi izan duzunean baino).\n"Txirotasuna ahultzea" ekiditen ikasiko dugu, denbora baterako soilik arintzen baitu mina eta deserosotasuna, eta ez garamatza emaitza luze batera.\nTxirotasuna ez da soilik dirurik ez izatea (beranduago ikusiko dugun bezala). Txirotasunaren iturriaren aurka egiteak borrokatzea nahi du esan. apatia, ezjakintasuna, gaixotasuna, eta zintzotasun eza.\nHelburua ulertu eta esperientziarekin zabaltzea oso arrunta da.\nEra berean, kudeaketa ona ez da soilik buruzagi indartsua eta administrari eraginkorra izatea.\nHain zuzen, gardenatsunak ere esan nahi du jendea inplikatzea, konfiantza, zintzotasuna eta etorkizunari begiratzea.\nIkasiko duzu, ere, komunitate buruak ez direla (edo zaila dela eurak bihurtzea) garden komunitate baliabideak erabiltzen dituztenean zu zeu ere ez bazara gardena komunitate ekintzak garatzean.\nBegiratu: Giltza hitzen glosategia, helburu hauei buruzko sarrera eztabaida (txirotasuna gutxitzea, komunitatea garatzea).\nKonparatu ohar hauek zure egunerokoan\nGune honetako testuak erabiltzen badituzu, jakinarazi egilerai\neta lotura jarri: www.scn.org/cmp/


Instagramen jarraitzaileak gehitzeko zenbait gomendio | Azkue Fundazioaren Egunkaria\nInstagramen jarraitzaileak gehitzeko zenbait gomendio\n2022(e)ko otsailak 28\nInstagrameko gure kontuaren jarraitzaile kopurua handitzeak gure marka hazten, salmentak hobetzen edo harreman-sare askoz zabalagoa sortzen lagun diezaguke.\nInstagramen jarraitzaileen kopurua handitu nahi dutenentzat, hainbat aholku aletuko ditugu:\nKalitatezko jarraitzaileak: gure helburuaren aurkakoa dela dirudien arren, jarraitzaile faltsuak ez dira gomendagarriak, jarraitzaileak erostea ez da praktika ona. Aitzitik, gure jarraitzaileen kopurua organikoki handitu behar dugu, gure edukian interesik ez duen edozein jarraitzailek ez baitu harekin interakziorik izango eta, beraz, bere balioa nulua izango da.\nZergatik jarraitu behar gaituzte?: biografia sinple bat izan beharrean, non gure datuak edo balio-proposamena erakusten ditugun, askoz hobe da erabiltzaileei guri jarraitzeko arrazoi bat eskaintzea. Adibidez, gai jakin bati buruzko aholkuak lortzeko jarraitzen gaituztela esan dezakegu.\nIzen egokia aukeratu: izena da erabiltzaileek ikusiko duten lehen gauza; beraz, gure enpresaren izena edo beste sare sozial batzuetan erabiltzen dugun erabiltzaile-izen bera erabili behar dugu. Horrela, gure kontua gogoratzea, aurkitzea eta ezagutzea errazagoa izango da.\nEstekak ondo erabili: Instagram oso mugatua da estekei dagokienez, esteka bakarra jar baitaiteke gure biografian. Espazio hori ahalik eta gehien aprobetxatzeko, bi edo hiru astean behin esteka alda daiteke, edo Linktree bezalako tresnak erabil ditzakegu, hainbat plataformatarako estekak sartzeko, hala nola, sare sozialetarako edo gure webgunean sartzeko estekak.\nEnpresaren profila: Instagrameko enpresaren profilak zenbait funtzionaltasunetarako sarbidea eskaintzen du, hala nola, gure jarraitzaileak zein diren jakiteko analisiak eta gure edukiaren funtzionamendua.\nAprobetxa itzazu formatu guztiak: Instagramek eduki-formatu ugari eskaintzen ditu, tartean, feed argitalpen arruntak, storie-ak, karruselak eta orain Reels direlakoak. Formatu bakoitza eduki mota batera egokitzen da; beraz, komeni da ulertzea zer eduki erabiltzea komeni zaigun une bakoitzean.\nEtengabe argitaratzea: Aholku hau oinarrizkoa da, eta edozein sare sozialetan aplika daiteke. Edukia uneoro argitaratzeak erabiltzaile gehiago lortzea ahalbidetuko digu, eta gure edukia ere hobetzen du Instagrameko algoritmoari dagokionez.\nEntretenimenduzko edukia: Etengabe argitaratzeaz gain, erabiltzailearentzat erakargarria den edukia argitaratu behar dugu. Horretarako, dibertigarria, entretenigarria edo informatiboa izan behar du. Edonola ere, edukiak gure entzuleekin konektatu behar du erabiltzaileak gure profilera lotzeko.\nEstilo bat garatzea: Instagram ikusmenean oinarritutako sarea da, eta, beraz, diseinua oso garrantzitsua da. Gure helburuetara eta gure enpresaren estilora egokitzen den estiloa aukeratu behar dugu. Horrela, oso erraza izango da erabiltzaileek gu ezagutzea eta zer aurkituko duten jakitea.\nTestu onak idaztea: Instagramen ideia nagusia irudiak diren arren, ezin ditugu testuak alde batera utzi, plataformak 2.000 karaktere arteko espazioa eskaintzen baitigu. Horrek esan nahi du testu onak ere saritzen dituela. Mezu erakargarri bat garatzeko gai izan behar dugu, eta gure jarraitzaileengana iritsi behar dugu; horretarako, grazia, umorea edo inspirazioa erabili behar ditugu.\nSEOa, Instagramen: Instagramen ere SEO erabil dezakegu gure posizionamendua hobetzeko. Ildo horretan, gako-hitzak erabil ditzakegu hashtag ezagunenak aurkitzeko, baita irudiei edo gure kokapenari Alt Text bat gehitu ere, gure edukia tokiko bilaketetan ager dadin.\nTraokak: erabili traolak modu egokian. Ildo horretan, gako-hitzen azterketa egin behar dugu eta hainbat etiketa mota aurkitu behar ditugu; orokorrenetatik hasi eta zehatzenetara. Behin hori eginda, etiketa-mota guztiak konbinatzen jakin behar dugu, gure edukiak kokatzeko.\nLehiaketak Instagramen: lehiaketak gure jarraitzaileak handitzeko modurik onenetako bat dira. Hala ere, kontu handiz antolatu behar ditugu lehiaketak; ez ditugu erabiltzaileak engainatu behar. Zozketak eta oinarriek ahalik eta gardenenak izan behar dute, eta sariak erakargarria izan behar du erabiltzaileentzat eta gure jarraitzaileentzat.


Gorbeiaren magaleko lurra eta pertsonak aberasten\n2019ko urtarrilaren 17a, osteguna | Ordua Euskal Herrian 16:48:52\nDuela zazpi urte Zigoitiako (Araba) lursail batean familia proiektua martxan jartzea erabaki zuten Miguel Garcia de Cortazarrek, Ander Arrietak eta Peggi Jonasek: Padura Baratzaren hastapenak ziren, egun mugimendu handiko etxalde agroekologiko bihurtu dena. Eurek ekoitzitako elikagaiak eskaintzeaz gain heziketa lanean dabiltza jo eta su. “Kasik garrantzitsuagoa da guretzat heziketaren alorra”, diote proiektuko kideek.\nKaltetutako lurrari bizia itzultzen\n“Lehen urteetan lurrari konposta eta humusa erruz ematen aritu ginen”, diote kideek. Izan ere, etxaldeko inguruak nekazaritzarako erabiliak izan ziren azken 40 urteetan, eta lurrotan pestizida eta herbizida ugari botatzen zituzten aurrekoek. “Hasieran harrituta geunden, belarrik ere ez zelako ateratzen, aurretik erabilitako herbizidek oraindik hor zirautelako”. Barazkiak erein eta jasotzen hasteko lurra mimo handiz tratatu behar izan zutela kontatu dute Padura Baratzako familiakideek.\nZortzi familientzako barazki saskiak osatzen hasi ziren lehen urteetan, baina pixkanaka ekoizpena eta landutako lursailak handitzen joan eta egun 50 familiek jaten dute Padura Baratzako hiru hektarea eta erditik. “Ekoizpen kantitatea handitzeaz gain, barietate geroz eta handiagoa dugu: frutalak ditugu orain, marrubi, masusta gorri eta andere-mahats gunea ere badugu”. Bost kiloko saskiak osatzen dituzte astero familientzat, eta urtebeterako konpromisoa eskatzen diete.\nAgroekologiaren eta bioeraikuntzaren inguruko gaiak ezagutaraztea ere bada Padura Baratzako kideen helburua. Eskoletako gaztetxoentzako bisitak antolatzen dituzte etxaldean, Slow Foodekin eta Eusko Jaurlaritzarekin lankidetzan. “Ziklo osoa erakusten diegu gaztetxoei: nola animaliak izatea garrantzitsua den ongarria ematen digutelako, nola intsektuen beharra dugun polinizatzen dutelako…”.\nHelduentzako ere antolatzen dituzte ekimenak Zigoitiako etxaldean. Lurrarekin zerikusia duten hamaika tailer eta ikastaro egin dituzte urteotan: kosmetika naturala, sukaldaritza, agroekologia tailerra, okintza… Aurrera begirako asmoez galdetuta, hona erantzuna: “Jada martxan dugunarekin jarraitzea eta hobetzea da asmoa, eta natura bizia duen zerbait bezala tratatzen jarraitzea. Denok dugu ardura honetaz hitz egiteko, jendeari gogorarazteko eta gure bidea aldatzeko”.\nKanal hauetan artxibatua: Baratzetik mundura | Zigoitia\n2019-01-13 | Garazi Zabaleta\nNork dio ezkurra ez denik guretzako elikagai?\n“Zergatik galdu dugu elikagai basatiekiko fedea?”. Galdera hori zuzentzen dio publikoari Cesar Lema Costas biologoak bere hitzaldien hasieran. Manual de cocina bellotera para la era postpetrolera (Nola egin ezkur sukaldaritza, prestatzeko petrolio aro osteko bizitza) liburuaren egilea Euskal Herrian izan berri da bere azken lana aurkezten. Goiabe Sukaldeko kideek Getariako San Prudentzioko Lagunak elkartearekin eta Basarerekin elkarlanean antolatu dute “Ezkurra... [+]\n2018-12-23 | Garazi Zabaleta\nNekazaritzari lotutako ikasketak amaitu zituenean argi zuen Haizea Bengoetxea Andikoetxeak lurrari lotutako proiekturen batean egin nahi zuela lan. 2011n, egun Olatxuko Laboreak denaren lehen pausoak eman zituen Arrietako (Bizkaia) aiton-amonen Olatxu baserrira mugitu zenean. “Nekazaritzatik bizi nahi nuen, baina baserria lehenago ezagututa. Hor hasi nintzen soroarekin lanean eta kontserben mundua ezagutzen eta ikasten”, azaldu du. Egun jada finkatuta dagoen proiektua da Olatxuko... [+]


Industriako gradudun eta ingeniarientzat, bereziki automatizazioarekin, elektronikarekin edo industria kontrolarekin zerikusia dutenentzat, baina bestelakoak baztertu gabe.\nIndustria esperientzia duten gradudun, lizentziadun edo ingeniari teknikoentzat, unibertsitate master titulua lortu eta teknologia berrietan birziklatu nahi dutenentzat.\nMota guztietako ingeniarientzat, lanean urteak emanda, teknologia berrietan birziklatu nahi dutenentzat, euren lanbideko etorkizuna eta enplegagarritasuna hobetzeko.\nBestalde, master honek doktoregoko ikasketetara sartzeko bidea zabaltzen du. Beraz, honelako pertsonei zuzenduta ere badago:\nIngeniaritzaren edozein arlotako unibertsitateko tituludunei, doktoregoa egin eta industriako teknologia berrietan ikerketan eta berrikuntzan aritu nahi dutenei.\nTituluan sartzeko onarpena ematea Onarpen Batzordeari dagokio. Batzorde horrek irizpide hauek izango ditu gogoan onarpena emateko orduan:\naurreko prestakuntza masterrarekin lotua izatea\naurretiaz lanbideko esperientzia izatea\nBatzordeak, ebaluazioa emateko, hautagaiak ekarritako dokumentazioa erabiliko du:\nCurriculum vitae osoa.\nIkasketa espediente ofiziala.\nAutomatizazioko, elektronikako eta industria kontroleko funtsezko arlo teknologikoetako goi mailako gaitasunetan eta erantzukizunetan prestakuntza sendoa duen pertsona da. Horri loturik, ezaupide eta gaitasun sendoak ditu, malgutasun handia eta egokitzeko gaitasuna du, esparru teknologikoko etengabeko aldaketetara. Gainera, zeharkako gaitasun ugari ditu, teknologiaz harantzagokoak: lantaldeak kudeatzeko gaitasuna, soluzio teknologiko desberdinak garatzeko eta ezartzeko proiektuak lideratzekoa, era autonomoan jardutekoa edo eraginkortasunez komunikatzekoa, besteak beste. Era horretara, lanbideko profil osoa eta malgua eta era askotako arazo eta inguruetara egokitzeko goi mailako gaitasunak izango dituzte.\nIndustria Automatizazio, Elektronika eta Kontroleko Unibertsitate Masterrak prestakuntza doitua eta egokia ematen du, profesionalak lanbidean aritzeko eta garatzeko modua izan dezan inguru ugari eta osagarrietan:\nBulego teknikoko zuzendaritzan\nAutomatizazio, kontrol eta fabrikazio aurreratuko proiektuen zuzendaritzan\n4.0 industriaren barruko soluzio teknologiko eta integratzaileen diseinuan eta ezarpenean\nIkerketan eta berrikuntzan


Nafarroako EA Gasteizko Legebiltzarreko Erresoluzioari buruz hainbat politikarik egin adierazpenen eta Nafarroako Gobernuaren deklarazio instituzionalaren aurrean | EA - Eusko Alkartasuna\nHasiera » Gizartea » Nafarroako EA Gasteizko Legebiltzarreko Erresoluzioari buruz hainbat politikarik egin adierazpenen eta Nafarroako Gobernuaren deklarazio instituzionalaren aurrean\nNafarroako EA Gasteizko Legebiltzarreko Erresoluzioari buruz hainbat politikarik egin adierazpenen eta Nafarroako Gobernuaren deklarazio instituzionalaren aurrean\nArgitaratua honek egina: Prentsa Bulegoa data Uzt 19, 2002 honetan: Gizartea\nAzken boladan ikusten ari gara nola Gasteizko Legebiltzarretik zein alderdi abertzaleengandik sortzen den ekimen orori eta, orokorrean, Euskadiko egoerari buruzko edozein aipameni komunikabideetan gehiegizko erantzuna ematen zaien.\nEuskadirekin lotutako eta ezagutzera ematen den gertaera eta ekintza oro, euskal artzapezpikuen agiri bat, Madrilen gustokoa ez den erresoluzio judizial bat edo PP-ren estrategiarekin bat egiten ez duen adierazpena, sistematikoki botere zentralaren baliabide guztiez arbuiatuta izaten da, kritikatzen dutenek haien benetazko zenbaterainokoa eta edukiera irakurtzen eta aztertzen ere saiatzen ez direlarik. Eta kontextu honetan kokatzen dira gure erkidegoko politikari batzuek egindako proportziorik gabeko deklarazio eta justifikaziorik gabeko salaketak Gasteizko Legebiltzarrak duela aste bat adostutako akordioaren inguruan, nola Nafarroako Gobernuak ezagutzera emandako deklarazio instituzionala eta iragarritako ekimenak.\nGertaera hauen aurrean, Nafarroako Eusko Alkartasunak ezagutzera eman nahi du:\n1. Gasteizko Legebiltzarrak adostutako akordioa legezko akordio politikoa da, guztiz demokratikoa. Duela urte bat demokratikoki hautatutako gehiengo parlamentario batek onartutako akordioa da, eta ez ditu apurtzen, inola ere ez, gaur egun indarrean dauden legeak.\n2. Testuan egiten diren Nafarroaren aipamen guztiek legeak errespetatzen dituzte, eta ez dira inolako erasoa gure autogobernuaren aurka ezta nafarrek gure etorkizuna askatasun osoz erabakitzeko izan beharko genukeen ahalmenaren aurka. Gogoratu beharrekoa da Konstituzioak berak prozedura jakin bat ezartzen duela nafarrek gainontzeko euskaldunekin batera artikulazio politiko amankomuna erabaki dezagun; Foru Hobekuntzak espreski onartzen du Nafarroak Euskal Autonomi Erkidegoarekin harreman bereziak mantentzeko aukera baduela, eta Gernikako Estatutuak, Lege Organikoa baita ere, espreski aitortzen du Nafarroak, bere bizilagunek nahi izanez gero, gainontzeko lurralde foralekin marko amankomun bat osatzeko eskubidea duela.\n3. Euskal herriaren parte izatearen sentimendua eztabaidarik gabeko errealitate bat da Nafarroan, bizilagun askok sentitzen duguna, nafarrak izateaz gain, eta preseski horregatik, euskaldunak sentitzen garelako. Sentimendu hau momentu bakoitzean esistitzen diren errealitate politiko eta administratiboen gainetik dago, eta garrantitsuena da, hala izan beharko litzateke gutxienez, Nafarroako botere publikoek, alderki politikoek eta erakundeek sentimendu hau momentu bakoitzean bizitzen dugun errealitate politiko zehatzarekin bateragarri eginen dituen tresna eta konponbideak bilatzea. Horretarako, Nafarroaren aniztasun politikoa onartzea ezinbestekoa da.\n4. Nafarra izatea eta Nafarroaren identitatea defendatzea ez du esan nahi Erkidego honetako bizilagunek nahi ta ez UPN-ren eredu soziala eta proiektu politikoa defendatu behar dugunik, ezta egungo konfigurazio politikoa ere.; nafarra izateko eta sentitzeko era asko ta asko dira, eta gizarte mailan nahiz politikoki zehazteko modu asko ere.\n5. Euskalherria edozein antolakuntza politiko edo administratiboaren gainetik esistitzen den errealitatea da, historian eta nazioartean onartutakoa – ospeko edozein enziklopedia begiratzearekin aski da – eta inorrek ere alde batera utzi ezin duena gure herriaz eta bere identitateaz hitzegiterakoan, guztiz bateragarria herri hau kokatzen den edozein lurraldearen parte izatearekin. Errealitate politiko amankomuna osatzeko euskal herritarren nahia guztiz legezkoa eta demokratikoa da, eta bere defentsa proiektu politiko baten bidez aniztasuna errespetatzen duen inork ezeztatu ez dezakeen eskubidea da.\n6. Euskaldun bezala nafarrei ere dagozkigun eskubideen aitorpenak ez du suposatzen inola ere ez geure etorkizuna erabakitzeko guk daukagun askatasunaren mugaketa, baizik eta guztiz kontrakoa. Askatasun hau mugatzen duten bakarrak dira nafarren erabaki librea oztopatzen dute haiek, esaterako, Konstituzioak erkidegoen arteko\nkonfederakuntzarako ezartzen diztuen debekuak jartzen dituztenak edo erkidegoen arteko kooperaziorako akordioak Senatuaren baimenaren menpe uzten dituztenak, edota Nafarroari dagozkion eskubide historikoak gauzatzea ezeztatzen eta eragozten diotenak, adibidez, Foruzainaren garapen integrala.\n7. Nafarroako Gobernuaren deklarazio instituzionalak gai hauetaz hitzegiteari eragozpenak jarri nahi dizkio, egungo legeek onartutako eskubideak errepikatzea ere ez baitute nahi. Biztanleria nahasten saiatzen dira euren interes alderdikoiak izkutatu nahian, eta berriz ere agerian uzten dute ez dituztela onartzen Nafarroa gainontzeko euskaldunekin marko politiko amankomun batean parte hartzea posible egiten duten disposizio legalak. Errealitate hauen inguruan eztabaida bat erreztu ordez, UPN-ek Nafarroako gizartea sumintzen besteriz ez du egiten, manipulazioaren bitartez, bere ideologiaren alde etekina ateratzen jarraitzeko.\nNafar asko nafarrak izateagatik euskaldunak sentitzen garelaren errealitatea ezeztatzea sentimenduak zirikatzea eta gure Erkidegoan esistitzen diren identitateen aniztasunaren integraziorako ezer onik ekartzen ez duen tentsioa sortzea. Gizartearen edozein arbuio edota kritika bere gestio edo proiektuei UPN-ek berehala, eta bere mesederako, Nafarroaren aurkako eraso bailitzan interpretatzen du, dinamika hau agintzen duen erakunde guztietan erabiltzen duelarik, PP-k Madrilgo Gobernuan egiten duen bezala.\n8. Eusko Alkartasunean ez dugu amore emanen geure ideologiaren eta jarraitzen ditugun irizpide politikoen defentsan, eta ez gaituzte engainatuko ezta nahastuko ere Nafarroaren identitatea suntsitzeko ahaleginak egiten jarraitzen dutenek. Nafarroaren identitateak historikoki eta orain ere jasan izan ditu en eraso eta irain bakarrak botere zentralarena izan dira, UPN-k gure Erkidegoan hain ondo ordezkatzen duena, Nafarroaren autogobernua eta bere ibilbide historikoa benetan mugatu eta mugatzen duena.\nUPN-k agerian utzi du berriz ere bere ezintasuna eta borondate falta aniztasuna eta askatasuna onartzeko. Defendatzen duen proiektuarengan oso konfidantza gutxi erakusten du. UPN Nafarroaren errealitate euskaldunari aurre egiteko jaio zen eta soilik helburu honek azaltzen du azkeneko egunetako bezelako erreakzioak. Jarrera hau UPN-ren osagaia baldin bada, zailago da ulertzea Nafarroako beste alderdi politiko batzuek ezagutzera eman dituzten erreakzioak, zuzenean edo zeharka Nafarroako eskuinari eta bere interesei jokua egiteko balio izan direnak.\nEusko Alkartasunatik, eta hautesleek Euskalherriko erakunde ezberdinetan eman diguten ordezkaritzatik, gure identitatea eta gure etorkizuna erabakitzeko askatasuna onartua izateko daukagun eskubidea defendatzen jarraituko dugu, Nafarroaren identitatea eta nafar bezala dagozkigun eskubideak barne. Gasteizko Legebiltzarreko akordioak espreski onartzen du Euskalherrian esparru politiko eta administratibo ezberdinak direla, eta bakarrik hauetako lurralde bakoitzeko biztanleria izanen dela gai bere etorkizunaren inguruan erabakiak hartzeko. EA-k bere fundaziotik erakutsi izan du bere tinkotasun demokratikoa, bere konpromezua Nafarroaren autogobernuaren garapenean eta bere leialtasuna nafar guztien interesen defentsan. Eta ez ditugu onartuko deskalifikaziorik ezta irakaspenik ere Nafarroaren identitatearen eta bere eskubideen defentsari buruz.


Iraganik ez | El Correo\n«Traktorea hartu, eta simaurra botatzera noa», dio Adrianek. / Fotolia\nTXANI RODRÍGUEZ Sábado, 23 marzo 2019, 00:59\nAurreko astean, gazte asturiar batek egindako adierazpen batzuk zabaldu ziren sare sozialetan. Oso bideo arrakastatsua izan zen, eta gehiengoari erabat dibertigarria iruditu zitzaion. Hauxe da istorio honen historia: telebista saio batek, biztanleriaren zahartzeari buruz hitz egiteko, Asturiaseko jaiotze-tasarik baxuena duen herrixka batera jo zuen. Bertan, Yernes y Tameza udalbatzan, hamahiru urteko ume bat baino ez da bizi: Adrian. Kazetariek herri horretan pozik bizi zen ala ez galdetu ziotenean, honela erantzun zuen: «Estoy muy a gusto solo, no quiero que nadie me toque los cojones». Egia esan, emandako erantzun horrek ni goibeldu egin ninduen. Nola jolasten zen ere jakin nahi izan zuten kazetariek, eta ez zela jolasten argitu zuen Adrianek. «Klasetik atera ostean, lan egiten dut», zioen. «Traktorea hartu, eta simaurra botatzera noa». Ume hori gizon heldu bat balitz bezala mintzatzen zen; eta begi-bistan jartzen zuen bere begirada desafiatzailearekin haurtzaro barik gelditu den haur bat baino ez dela.\nAutoritarismoa, abangoardia eta anarkia elkarrekin bizitzea baimentzen duen garai bakarra da haurtzaroa. Heldutasunari aurre egiteko oroipen zoriontsuak izan behar ditugu. Haurtzaroan bizi genituen une goxoak gotorleku sekretu bihurtzen ditugu maiz helduok. Haurtzarorik gabe hazi direnek itxura zakarra izan dezakete, Adrianek bezala, baina bere barruan jolasteko gogoak gora eta behera jarraituko du. Pena handia da herriak ume barik ikustea, eta haurtzaroa bizi ez duten haurren begiradek ondo asko zehazten dute porrot soziodemografiko horren sakontasuna. Aurrera begiratzean, herri horietan egiteko asko dagoela ondorioztatu genezakeen; baina atzera begiratzerakoan ikusiko dugu gehiegi sakrifikatu dugula aurrerakuntzaren izenean. Iraganeko oroimenak, heldutasunean aterpe eskaintzen diguten horiek, bere garaian heltzen ez den heldutasun horrek lapurtzen ditu. Etorkizun gutxiko herri bilakatu dira landa-eremuetan dauden herriak gazteentzako; baina haurren haurtzaroa bahitzen denean, iraganik ere ez dago. Iraganik ere ez.\nKoma taldeak 'La fiera nunca muere' izeneko bira berria aurkeztuko du gaur Gasteizen Ikasgai bortitza


LOTO SUSTRAIA | elinberri\n2020. urriak 20 Albisteak, Naturamundua\nEzaugarri ezberdin askoren sustrai hau Europan, ez da oso ezaguna ezta kontsumitua ere. Freskoan, ura kenduta lehortuta eta hauts bihurtuta kontsumitzen da, azkeneko era honetan guk bilatu eta kontsumitzeko errazena izanen da. Ura kenduta lehortuta aurkituz gero salda nahiz egositako jakitara gehitu ahalko diogu. Hautsean lortuz gero infusioari gehituko diogu kopuru txikian. Bere ezaugarrien artean, arnas sistemari egiten dion onura aipatuko nuke, espektorazioa lagunduz eta gure defentsak igoz.


"Benetako" KPIren araberako igoera eskatzeko sinadura bilketa abiarazi dute - Soraluze - Plaentxia.eus\n"Benetako" KPIren araberako igoera eskatzeko sinadura bilketa abiarazi dute\nUbane Madera Zangitu 2022-03-21 16:10\nGaur, pentsio publiko duinen aldeko elkarretaratzean, sinadura bilketa abiarazi dute, pentsioen igoera “benetako” KPIren araberakoa izan dadin. Joan den abendutik ari dira erreklamazio bera egiten, iaz gertatutakoa adibide modura jarrita; iazko KPI erreala pentsioen igoeraren ia bikoitza izan zen.\nIaz abiarazitako erreklamazioan salatu zutenez, “pentsioak KPI errealaren arabera ez handitzearen ondorioz, pentsiodunok gure erosteko ahalmenean % 3,1eko galera historikoa izango dugu, eta azken 10 urteetako metatuari gehituta, pentsioek erosteko ahalmena % 7,32 murriztuko dute. Pentsioak %2,5 igotzea benetako KPItik oso urrun geratzen da, noski”.\nAzoka txikian, dendetan, tabernetan...\nGaurko elkarretaratzean batu dituzte KPIren “benetako” igoeraren aldeko aurrenengo sinadurak. Plazan jakinarazi dutenez, sinadura gehiago biltzeko, paperak herriko hainbat dendatan eta tabernatan lagako dituzte.\nHorrez aparte, eguenean, azoka txikia denez, bertan ere izango dira sinadurak batzen. Eta zapatuan, eguraldiaren arabera, Udaletxe ondoan izango dira.\nEnplegu-pentsioen planak berbagai\nSinadura bilketaz aparte, gaur, Enplegu-pentsioen planak sustatzeko erregulazioko Lege Proiektuaren izan dute hizpide.\nLaburbilduz, hari lotuta, honako hau eskatu dute:\nLege-proiektua erretiratzea eta pentsio-plan eta -funtsetara egindako ekarpenek Gizarte Segurantzari kenketarik egin gabe kotizatzea soldata gisa, eta lan-errenta gisa ordaintzea zergak.\nHorrelako lege-proiektu bat ezin da presaz izapidetu eztabaida soziala eta parlamentarioa saihesteko.\nEz dugu onartzen erreformaz erreforma gutxieneko pentsioen sistema publiko bat ezartzea eta pentsio osagarrien sistema bat alternatiba gisa bultzatzea, pentsio duin bat lortzeko amuarekin, eta ahal izango duenarentzat gainera.


Teknologia « #ikerib\n‘Teknologia’ Kategoriako artxiboa\nEz dago ekarpenik Euskeraz, software\ndel.icio.us euskaraz, euskaljakintza\tdel.icio.us azalpena euskaraz\nEUSKALJAKINTZA-tik aterata DBHO 2. mailan Euskal Hizkuntza eta Literatura lantzeko bloga. [slideshare id=501612&doc=delicious-1215383311617439-8&w=425]\nEz dago ekarpenik Euskeraz, misc, software\neuskaljakintza, Google Reader euskeraz\tGoogle Reader azalpena euskaraz\nEUSKALJAKINTZA -tik aterata DBHO 2. mailan Euskal Hizkuntza eta Literatura lantzeko bloga. [slideshare id=492321&doc=greadereu-1214806709106367-9&w=425]\nextensioak, extension, Firefox, Mozilla, nabigatzailea\tFirefox: Erabiltzen ditudan extensioak\nBati baino gehiagori agian interesgarri izango zaiolakoan, firefox-ekin batera erabiltzen ditudan extensioak jartzen ditut: Video Download Helper: Youtube, metacafe… toki horietan ikusten ditugun videoak gure ordenagailura deskargatzeko. ViewMyCurrency : Edozein web horritan prezioren batazaltzen bada, demagun dolarretan, extensio honekin zuzenean eurotan ikusiko digu eta dolarretan zuen balio parentesi artean. Web Developer : Extensio hau Web [...]\nAnyTv, TV online\tAnyTV: Ikusi munduko telebista kate pila\nAnyTV internet bitartez telebista ikusteko beste programa bat da. Aspaldi aipatutako Zattoo-ren antzekoa da(Irakurri hemen), baina honek ez du geografikoki telebista kateak filtratzen, mundu guztikoak ikus daitezke, momentu honetan Vietnam-eko HTV izeneko kanal bat ikusten nabil frogak egiten, eta egia esan, oso ondo dabil eta azkar!! hori bai, honetarako eMule, bittorrent eta horrelakoak kentzea komeni [...]\nEz dago ekarpenik Euskeraz, hardware, misc\ndistantzia, misc, pulgada, Telebista, tv\tZenbat pulgadako telebista erosi?\nJakina da, telebista berria erosterakoan, haundia izatea nahi izaten dugula. Hobe 42 pulgadako telebista bat 32 pulgadakoa baino. Horrela pentsatzen dugu, baina erabaki hau artzerakoan telebistatik ikustera ezarriko garen distantzia garrantzitsua da ere bista ez izorratzeko. Hainbat ikerketa egin dira eta hainbat emaitza daude, hona emen Canal plus-ekoek ematen dituztenak: 1m —- 26″ 2m —- [...]\n1 Comment » Euskeraz, software\nPhotoshop online, Splash Up\tPhotoshop Online\nAupa! Oraingo honetan beste web aplikazio batekin nator. Kasu honetan Splash Up izenekoa. Azken finean, Photoshop bat dela esan dezagun, instalatu behar ez den Photoshop bat. Hau da, interneteko http://www.splashup.com helbidean aurki dezakegu eta Photoshop-ek egiten dituen gauza asko egiten ditu. Falta handiena Klonatzeko herramientaren falta da, baina ala ere guztiz gomendagarria kanpoan garenean egin [...]\nEz dago ekarpenik Apple, Euskeraz, hardware\nApple\tOjala apple-k hau aurkeztuko balu!!!\n[youtube]http://www.youtube.com/watch?v=7ytaXbGn80Q&rel=1[/youtube] nik horrelako bat nahi det!!\nEz dago ekarpenik Euskeraz, hardware\nEuskeraz, xataka onenak\tXataka-k urteko onenak aurkeztu ditu\nAupa!! Oraingo honetan Xataka -k egindako hainbat inkestaren emaitzekin nator kategoria desberdinetan. Zerbait erosi nahi baduzue, agian interesgarri izan daiteke jakitea zer izan den gehien botatuena 2007. urtean arlo desberdinetan: Argazki kamara onena: Canon 40D Telefono mugikor onena: iPhone Musika reproduktore onena: iPod Nano 3G Video reproduktore portatil onena: iPod Toch Portatil onena: Apple MacBook [...]\nEuskeraz, misc, software, youconverit\tyouconvertit.com beste aplikazio interesgarri bat\nhttp://www.youconvertit.com Web helbide horretan aurki dezakezue oso interesgarri iruditu zaiten aplikazio bat. Dokumentu zein irudiak formatutik formatura aldatzeko balio digu inongo programarik instalatu gabe. Horretaz gain, youtube bezalako tokietatik bideoak deskargatu ahal izango dugu eta gure ordenagailuan gorde. Nik, frogratzeko, Vaya Semanitako bideo bat deskargatu dut aplikazio hau erabiliz, “Convert online Video” atala erabiliz. Ondoren, [...]\nEuskeraz, misc\tNokia N72 Spot\nAzko gustau zait Nokia N72 telefonoaren spot hau: [youtube]http://www.youtube.com/watch?v=rOknGfX1Jy0&rel=1[/youtube]


Segurtasun pribatuaren arloko zehapenak - Segurtasun Saila - Euskadi.eus\n5/2014 Lege Organikoak, apirilaren 4koak, Segurtasun Pribatuari buruzkoak (SPL), VI.tituluan zehapen-erregimena ezartzen du. Horretan tipifikatzen dira arau-hausteak diren jokabideak (56-60. Art.) eta horiei dagozkien isunak (61-63. art.). Zehapen horiek ezartzeko, Administrazio Publikoen Administrazio-prozedura Erkideari buruzko urriaren 1eko 39/2015 Legean araututako prozedurari jarraitzen zaio.\n5/2014 Legea, apirilaren 4koa, Segurtasun Pribatuari buruzkoa. 39/2015 Legea, urriaren 1ekoa, Administrazio Publikoen Administrazio Prozedura Erkidearena (APAPEL). 40/2015 Legea, urriaren 1ekoa, Sektore Publikoaren Araubide Juridikoarena (SPAJL). 15/2012 Legea, ekainaren 28koa, Euskadiko Segurtasun Publikoaren Sistema Antolatzekoa. 207/2014 Dekretua, 2014ko urriaren 21ekoa, Euskal Autonomia Erkidegoak segurtasun pribatuaren arloan dituen eskumenak arautzen dituena 83/2017 Dekretua, apirilaren 11koa, Segurtasun Sailaren egitura organikoa eta funtzionala ezartzen duena. 2364/1994 Errege Dekretua, abenduaren 9koa, Segurtasun Pribatuaren Erregelamendua onartzen duena. INT/314/2011 Agindua, otsailaren 1ekoa, segurtasun pribatuko enpresen gainekoa. INT/316/2011, otsailaren 1ekoa, segurtasun pribatuaren eremuko alarma-sistemen funtzionamenduari buruzkoa. INT/317/2011 Agindua, otsailaren 1ekoa, segurtasun pribatuko neurrien gainekoa. INT/318/2011 Agindua, otsailaren 1ekoa, segurtasun pribatuko langileen gainekoa.\nZehapen-prozedura hasteko eta instruitzeko organo eskuduna Segurtasuna Koordinatzeko zuzendaria da (Segurtasun Sailaren egitura organikoa eta funtzionala ezartzen duen apirilaren 11ko 83/2017 Dekretuaren 19 art.).\nZehapen-ebazpena emateko organo eskuduna Ertzaintzaren Zuzendaria da, arau-hauste arinak edo astunak izanik, eta Segurtasun Sailburuordea, arau-hauste oso astunak direnean (Segurtasun pribatuari buruzko 2014ko apirilaren 4ko 5/2014 Legearen 13. art; Euskadiko Segurtasun Publikoaren Sistema Antolatzekoa den ekainaren 28ko 15/2012 Legearen 55. art; Euskal Autonomia Erkidegoak segurtasun pribatuaren arloan dituen eskumenak arautzen dituen 2014ko urriaren 21eko 207/2014 Dekretuaren 9. art.; Segurtasun Sailaren egitura organikoa eta funtzionala ezartzen duen apirilaren 11ko 83/2017 Dekretuaren 18 art.)\nPribatu segurtasunaren arloko zehapen-prozedura: 1045201\nEbazpena eman aurreko edozein unetan, isuna ordaintzen bada, prozedura amaituko da eta ondorio hauek izango ditu (APAPELen 85.2 eta 85.3. art.):\nSartu Nire karpetan\nEgoki deritzezun alegazioak aurkezteko, zure erantzukizuna borondatez onartzeko edo espedientearen kopia eskatzeko, zure izena eta espediente zenbakia adierazi beharko dituzu eta hona jo: Segurtasun Saila, Segurtasuna Koordinatzeko Zuzendaritza, ARAUBIDE JURIDIKO PUBLIKOAREN ARLOA, Larrauri Mendotxe Bidea, 18 – 48950 Erandio.\nDokumentuak eta idazkiak aurkeztu ahal izango dira, APAPELen 16. artikuluan jasotzen denaren arabera, besteak beste, honela:\n- Administrazio honen erregistroan.\n- Estatuko Administrazioko, Autonomia Erkidegoetako edo Tokiko Administrazioko edozein organotako erregistroetan.\nErrekusatzea (pdf , 966.6 KB)\nInteresdunak, hasiera jakinarazten denetik kontatzen hasita, hamar egun balioduneko epea dauka egoki deritzen alegazioak, dokumentuak edo informazioak aurkezteko eta hala badagokio, frogak proposatzeko, zein baliabide erabili nahi dituen zehaztuta. Halaber, interesdunak, prozeduraren edozein urratsetan, alegazioak egiteko eta egoki deritzen dokumentuak aurkezteko eskubidea dauka (APAPELen 76.1 art.).\nHamar eguneko epean alegaziorik egin ezean, espedienteari hasiera ematen dion erabakia ebazpen-proposamentzat hartu ahal izango da (APAPELen 64.2 art.).\nAlegazioak (pdf , 968.56 KB)\nProzedura hasi eta sei hilabetera iraungiko da, ebazpenik jakinarazi ezean. Hala ere, ebazteko gehieneko epea eten ahal izango da APAPELen 22. artikuluan ezarritako kasuetan.\nHil bakoitzaren 1etik 15era bitartean jakinarazitako isunak, hurrengo hilaren 5era arte, edo hurrengo lehenengo egun baliodunera arte ordaindu ahal dira errekargurik gabe. Hil bakoitzaren 16tik hilaren amaierara bitartean jakinarazitakoak, errekargurik gabe ordaindu ahal dira hurrengo hilaren 20ra arte, edo hurrengo lehenengo egun baliodunera arte.\nEbazpen honi gora jotzeko errekurtsoa aurkezteko dagoen hilabeteko epea, orokortasunez ezarritako ordainketa epearen ondoren amaitzen bada, errekurtsoa aurkezteko epea amaitu ondorengo egun baliodunera arte luzatuko da ordainketarako epea, baldin eta ez bada errekurtsorik aurkezten.\nDena den, adierazitako epeak agortzen baditu, zenbatekoa betearazpen-bidetik ordaintzeko eskatuko zaio, baita %20ko errekargua eta dagozkion berandutze-interesak ere.


"Gerra ekonomiko baten barruan gaudela uste dut" - Asteasu - Aiurri.eus\n"Gerra ekonomiko baten barruan gaudela uste dut"\nAiurri 2020-05-16 10:30\nEsne-behia, belazean. aiurri\nAitor Usandizaga Zabalerrekondo baserria\nEsne-behiak dituzte Asteasuko Zabalerrekondo baserrian. Esne ekoizpena da familiaren ogibide, eta hiru langile ere badituzte. Aitor Usandizagak hartu du hitza.\nEraginik izan al du zuenean koronabirusak eragindako alarma egoerak?\nLanerako garaian izan du eragina, bai. Hiru langile ditugu etxean, eta haietako bat oporretara joana zen, jaioterrira. Alarma egoeraren eraginez, ezin izan du itzuli, eta ez dakigu noiz izango duen horretarako aukera. Eguneroko lanetarako, pertsona bat gutxiago izateak eragina izan du gurean, noski. Gainerakoan, beste bi langileak tren geltokira eraman ahal izateko, adibidez, bi buelta egin behar izan ditugu autoarekin, bi pertsona baino gehiago ezin zirelako auto berean ibili. Gisa horretako ondorio txikiak izan ditugu.\nEsne salmentan gora-beherarik nabaritu al duzue?\nItxialdia hasi zenean gorakada handia izan zen behi-esnearen salmentan. Jendeak, beldurrez edo, erosketa handiak egin zituen, badaezpada. Gorakada handia sumatu genuen kooperatiban. Orain salmenta asentatuago dago, eta etorkizunean jaitsi egingo dela uste dugu, ikusi egin behar.\nOso beltza ikusten dut. Ez naiz berez pertsona ezkorra, baina kolpe latza emango digula iruditzen zait. Diru-sarrerarik gabe geratu da familia asko eta lanean ari diren enpresa batzuk galeretan ari dira. Oso zaila da aurreikuspena egiten, baina hori horrela, argi ikusten da etorkizuna ez dela ona izango. Gure arreta osoa koronabirusean jarri dugu, eta ezin dugu hausnarketa sakonagorik egin.


Joseph Babiński, polonieraz: Józef Julian Franciszek Feliks Babiński (Paris, 1857ko azaroaren 17a - ib., 1932ko urriaren 29a) poloniar jatorriko frantziar sendagilea izan zen.\nParisko Salpêtrièren irakasle zela, neurologia-ikerketak egin zituen, diagnostikoari dagokionez bereziki. Nerbioen patologiari buruzko lanetan bizkarrezur-muinaren, burmuinaren eta garuntxoaren eritasunei dagozkien zeinu eta sindrome anitz deskribatu zituen. Sendagintzan, Babinski-Nageotte-ren sindromea esaten zaio zerebeloaren atzealdeko arteria ixtean sortzen den eritasunari; garunaren behealdean kalteak eragiten ditu.\nAzken aldaketa 15 ekaina 2021(e)an, 13:08(e)tan\nOrriaren azken aldaketa: 15 ekaina 2021, 13:08.


Sarbidea TramiteakBiztanleen erroldatze: altak Biztanleen erroldatze: altak\nZaldibiako Biztanleen Udal Erroldan inskribatzea Espainiar Estatuko beste udalerri batetik edo atzerritik herrira bizitzera datozenak, eta baita, edozein zioagatik, herrian bizitzen jarraitu arren, Gaintzako Biztanleen Udal Erroldan agertzen ez direnak. OHARRA: Tramite hau adierazitako arreta bulegoetan egin daiteke soilik.\nSanta Fe kalea, 18 20247 ZaldibiaTlf.: 943880357 Fax: 943885043bulegoa@zaldibia.eus Ordutegia\nAstelehenetik ostiralera: 09:00etatik 15:00etara Oharrak\n- Biztanleen Udal Erroldan izena emateko eskabide-orria. Bertan ageri diren adinez nagusi guztiek sinatu behar dute orria, edo, hala badagokio, beren legezko ordezkariak. Etxebizitzaren erabilera beste pertsona bati badagokio eta pertsona hori bertan erroldatuta ez badago edo erroldatzeko asmorik ez badu, eskabidea sinatu beharko du izen ematea baimenduz. - Erroldan izena eman nahi duten pertsonen nortasuna egiaztatzen duen dokumentua, jatorrizkoa eta fotokopia (NAN, famili liburua 15 urtetik beherakoentzat NANik ez badute, egoitza-txartela, pasaportea, e.a.).\n- Jabetza-eskritura nahiz indarrean dagoen alokairu-kontratua, jatorrizkoa eta fotokopia. Alokairu-kontratua ez badago indarrean, alokairuaren azken ordainagiria ere ekarri beharko da.\n- Interesatuak erroldatu nahi duen etxebizitzan beste pertsona batzuk ere izena emanda badaude, jabe nahiz maizterrak eskabide-orria sinatu beharko du eta haren NANaren nahiz Atzerritarren Identifikazio Zenbakiaren fotokopia ere aurkeztu beharko da.\nUnitate arduradunak eskubidea du nahi beste dokumentu osagarri eskatzeko, izapidea behar bezala bete ahal izateko. Beste informazio interesgarria:\n- Ez ahaztu zerga-helbidea ere aldatzeko eskatzea.\n- Eskabide-orria aurkezteak esan nahi du onespena ematen duzula Hautesle Errolda eskabide-orriko datuen arabera eguneratzeko.\nOharra: Europako Batasunetik kanpoko atzerritarrak:\n- Behin betiko egoitza-baimenik ez baduzu, bi urtean behin berritu beharko duzu Erroldako inskripzioa\n- Horrela ez egitea inskripzioa iraungitzat jotzeko arrazoia izango da (Toki Araubidearen Oinarriak arautzen diten 1985eko apirilaren 2ko 7/1985 Legeko 16.1 artikulua, 2. paragrafoa). Laguntza


ganbila.eus | Yuri Sam. Otoitza\nYuri Sam. Otoitza\nAgur usaina hartzen diogu hitzaurre honi. Behinola Bilbon kokaturiko F.T.I.-Antzerkiola Imaginarioa izandakoaren agurra. Guggenheim museoa inauguratu zen egunean jaio eta 2007. urtean desagertzear dagoen utopia baten agurra. Bitxiak dira bizitzaren meandroak —esaten zuen Yuri Samek— Bilboko museo erraldoiari eta letra larriz idatziriko Kultura Ofizialari erantzuteko asmoz sortu ziren Mina Espazioa eta bertan jaiotako Antzerkiola Imaginarioa eta, hamar urte beranduago, Guggenheim museoak ateak zabaldu dizkio Yuri Sam. Otoitza antzezlanari.Gure kontraesan honek eta beste batzuek, nekeak eta desenkantuak eraman gaituzte, besteak beste, amaiera honetara.Horra hor autokritika. Euskal Herriko antzerkiaren egoera tamalgarriaren erantzuleek egin dezatela berea.\nArgitarapen hauetan irakurleak Antzerkiola Imaginarioaren lau testu dramatiko baino ez ditu aurkituko. Ez dago bi liburu hauetan antzezlanik. Ez daude liburu hauetan hitz herdoilduak besterik. Ez dugu sekulan pentsatu gure lanen abiapuntu eta helburua testua zenik. Antzerkia egiteko erraminta dramatiko guztien elkarlana aldarrikatu dugu hasieratik, bai sormen prozesuan eta bai emanaldietan.Akotazioak, esaterako, minimoak dira eta argitarapen honetarako propio idatzi ditugu, Antzerkiola Imaginarioa sortu eta hamar urte pasa ostean. Aktoreak, musika, argiak, jantziak, eszenografia, atrezzoa, publikoa kendu eta geratzen diren antzerkiaren errautsak baino ez dira testuok. Hala ere, beste erraminta dramatiko guztiak bezala, bihotz-begiekin sortuak izan dira hitz hauek eta publikoaren esku geratzen da —publikoa irakurle-demiurgo bilakatuta— hitzoi bizitza emateko aukera. Irakurketarako lagungarria izan daitekeelakoan, hona hemen ohar txiki bat: zeharka baino ez ditu aurkituko irakurleak protagonista eta antagonistetan oinarrituriko konflikto dramatiko klasikoak. Pertsonaia bakoitzaren baitan kokatu izan ditugu beti borroka sutsuenak, norberaren burua delakoan gutariko bakoitzaren etsairik zitalena. Kasu gehienetan, testuotan Fausto eta Mefistofeles, Atarrabi eta Mikelats pertsonaia berdina dira.\nKaosaren eta ezetzaren estetikak gidatu zuen gure lana hasieran. Garai hartan ikusten genuen antzerki eta espektakuluen aurkako ezetza. Antzerkiaren topiko, formula, estereotipo eta konkorren kontrako orroa. Ez genekien orduan ikusten genuen hura txarra edo ona zen, ez baikenuen epaiketa estetiko orokorrik egiten, baina hori guztia ez zen guk bilatzen genuena.Guk beste zerbait esan nahi genuen, oraindik ez genekien ondo zer esan, baina Nietzscheren lehoia bezala, ezetzean aurkitu genuen hitza eta izana. Hasierako premisa bakarra zen: obraren elementu guztiak originalak izan behar zuten. Bilboko Mina Espazioan biltzen ginenok sortu behar genituen erraminta dramatiko guztiak. Abiapuntu honekin eta Ander Lipus eta Aitor Agirianoren gidaritzapean sortu ziren F.T.I.-Antzerkiola Imaginarioa eta gure lehenbiziko antzezlana: 8 Olivetti Poetiko. Antzerkia bera antzerkirako gai bihurtuz, 8 Olivetti Poetikoetan garai hartan genekien guztia esan eta egin genuen. Ez zen oholtzatik kanpo gure buru eta bihotz hustuen arrastorik geratu. Geneukan guzti-guztia eman genion publikoari. Portu hartara iristeko bidean, aktore eta lagun bat, lankideren baten edo besteren osasun mentala, hainbat diru eta gauzak lehenbiziko aldiz egiteko pribilegioa galdu genituen. Birjintasuna. Bilboko udaletxeak, ordura arte gure egoitza izandako Mina Espazioa itxi zuen, gure orro jaioberrien zarata legez kanpokoa zela argudiatuz. Jaiotza zoragarria izan zen, hala ere.\nGerraostea latza izan zen, galtzaileentzat beti baita latza gerraostea, baina bageneukan egurrezko baltsa-pirata bat eta utopia (ezleku) urrun batera heltzeko ametsa. Eta garrantzitsuena: nahieran ginen naufragoak. Orduan, ekaitza baretu ostean bildu genituen indar eta hondakinekin, hainbeste lan txiki eta handi egin genituen han eta hemen; bakarrizketak, instalazioak, emanaldi esperimentalak eta abar. Eta astiro-astiro, gorputz, arima eta sakelak atondu ostean, Mundopolski heldu zen. Kasandraren begitazio baten antzera, utopia eta desenkantuaren arteko talka eraman genuen oholtza gainera eta, urte batzuk beranduago, gure baitan gailenduz joan den borrokaren nondik norakoak aurreratu. Oraindik ere nabigatzea posible zela sentitu genuen. Eta zetorrena zetorrela, gure oihalik gabeko bandera piratari eusteko kemena lortu.\nUrteak pasa eta puntarik gabeko itsasoari ertzak, erpinak, tontorrak eta zuloak aurkitu genizkion.Antzerkiaren labirintoan sartu ginen.Guk, erdi-Dedalo, erdi-Ikaro, erdi-Minotauro, labirinto hura eraiki zuten maisuen oinatzak jarraitu nahi genituen. Labirintotik ateratzeko baino, labirintoan erabat galtzeko nahi genituen labirintoaren planoak ezagutu. Bidaiak, irakurketak, ikerketak eta esperimentuak heldu ziren, eta bildutako guztiarekin gure lengoaia dramatikoa bilatzen jarraitu genuen; labirintoaren handitasunaz liluraturik, antzerkia sakratua izan zitekeela, izan behar zuela ulertuz. Erritual bat baino ez genuen egin nahi. Horrela heldu ginen Yuri Sam. Otoitza egitera. Lan honekin heldu ziren sariak, eta Euskal Herrian apenas emanaldiren bat edo beste egiten genuen bitartean, Argentinara joan ginen, eta Estatu Batuetara, eta Egiptora, eta Iranera, eta publikoak eta kritikak ederto hartzen gintuzten, baina, berriro ere, etxean ez zegoen, antza, erritual baten beharrik. Paperak, zenbakiak, balantzeak, inprimakiak eta kooperatiba-batzarrak ugalduz joan ziren, baita nekea eta desenkantua ere.\nBerriro ere gure kezka, obsesio eta borrokekin fidelak izateko konpromezuak eraginda, gure lanetan gu ginena besterik ez kontatzeko ahaleginean, desenkantuaren estetika horretan murgildu eta absurduaren sentimendua arakatzen hasi ginen.Haitza berriro ere mendian gora eraman genuen, bidean, lantzean behin, Sisifo zoriontsua izan zitekeela imajinatuz. Absurduaren komedia triste bat atera zitzaigun, ezinbestean: Au revoir, triunfadoreak. Gure barruko hipopotamoak onartu eta uxatzeko lan izugarria egin genuen, lehertu arte egin genuen lan. Ez ginen bada publikoarekin gezurretan ibiliko.\nHauexek dira irakurleak liburu hauetan aurkituko dituen lau testu dramatikoak, alegia, Antzerkiola Imaginarioak egindako formatu handiko lau antzezlanak kronologikoki ordenatuak. Beste hainbat obra txiki, bakarrizketa, saio esperimental edo ekintza dramatiko utzi ditugu argitarapen honetatik kanpo, baina lau testu hauek gure ibilbidea modu egokian islatzeko nahiko zirela uste izan dugu. Antzerkia antzokietara eramatea ez da, hala ere, gure asmo eta ahalegin bakarra izan. Tartean, han-hemenka, F.T.I.-Antzerkiola Imaginarioak zabalik izan ditu, hasiera-hasieratik, beste borroka xume edo handi batzuk. Antzerkia herriari bueltatzeko borrokan ibili gara, Euskal Herriko nahiz atzerriko hainbat kale, frontoi, zein plazatan antzerki-ekintzak gauzatuz herri horietako biztanleekin elkarlanean, hainbat urtetan gauzaturiko Ritos. Gure azken lurzatia proiektuan. Era berean, formakuntzan eta ikerketa lanetan aritu gara buru-belarri tailerrak eta topaguneak antolatuz, bai nazioarteko irakasle zein ikasleak bilduz Orduña eta Berrizeko nazioarteko stage-tan, eta bai Euskal antzerkigintza eta euskarazko lengoaia dramatikoak ikertzeko eta interpretatzeko adel topaguneetan (ArteDrama Euskal Laborategia), Aulestian.\nEz dugu beti egin behar genuena egin, eta askotan ez ditugu nahi izan ditugun gauzak ere lortu. Ahalegin antzu zein oker ugari egin ditugu eta ez dugu beti gure hitz eta ekintzekin asmatu. Hala ere, ona zein txarra, gu ez garen deus ere ez dugu sekulan egin. Askotan esan dugu ez genuela erabateko hipopotamoak izan nahi. Ez genuela antzerkia egiten enpresa bat aurrera ateratzeko soilik. Ez genuela nahi antzerkian jarraitu inertzia hutsagatik.Ez genuela gure ontzi pirata titaniozko trasatlantiko bihurtu nahi. Ez genuela nahi, laostia, eta ez dugu egingo. Horregatik dauka hitzaurre honek agur usaina: agurra delako. Eta heriotzaren ostean bizitzarik badago, han egongo gara gu, metamorfosiaren ostean kantari.\nUzten badigute behintzat.\nAntzerkiolako taldekide guztien partez, mila esker eta gora bihotzak!